text:
Sambandsfólk hava stóra samfelagsliga ábyrgd
29. august 2019
Sambandsflokkurin hevur altíð havt sum fremsta mál, at tú sum borgari hevur eitt gott lívsgrundarlag í tryggum kørmum, og at tú hevur nógvar møguleikar at virka bæði her heima og altjóða. Vel tí Sambandsflokkin - hann heldur tryggu kósina
Sambandsflokkurin hevur altíð havt týðandi leiklutin at halda eina trygga kós í føroyska samfelagnum, og flokkurin hevur altíð fingið førda politikkin aftur á beint, tá onnur hava havt hug at spæla hasard við persónliga frælsinum og tryggleikanum hjá Føroya fólki.
Hesin leikluturin hevur á ein hátt givið Sambandsflokkinum eina serliga ábyrgd í føroyska samfelagnum. Ein ábyrgd, sum eisini hvílir á øllum okkum sambandsfólkum. Tí er tað mín vón, at øll sambandssinnað fara á val leygardagin og seta ein sterkan Sambandsflokk á ting.
Politikkur fyri øll
Sambandsflokkurin er ein liberalur og sosialur flokkur, sum gevur einstaklinginum og vinnulívinum møguleikar at menna seg, samstundis sum flokkurin eisini virkar fyri teimum, ið hava serligar avbjóðingar í lívinum.
Sambandsflokkurin er harumframt sannførdur um, at føroyingar hava bestu møguleikar fyri menning, tryggleika og einum frælsum gerandisdegi í einum stórum samanhangi, sum ríkisfelagsskapurin við Danmark er. Í hesum samstarvi hava vit sum einstaklingar stórar møguleikar at menna okkum altjóða, tí umframt at stýra egnum landi, bjóðar henda skipanin okkum eisini at vera partur av einum felagsskapi við trimum londum, sum røkkur langt inn á altjóða pallin - í ríkisfelagsskapinum hevur tú stórt frælsi at virka og vaksa samstundis sum rótin er føroysk.
Fjølbroyttir møguleikar
Rípkisfelagsskapurin tryggjar tær m.a. hollar útbúgvingarmøguleikar í Danmark og í allari ES-skipanini. Ríkisfelagsskapurin gevur tær ES-passið, og við tí ert tú automatiskt ES-borgari kanst njóta gott av skipanum í Evropasamveldinum, um tú t.d. hevur hug at seta búgv í einum ES-landi í eina tíð.
Tryggi flokkurin
Í meira enn 100 ár hevur Sambandsflokkurin havt stórar hugsjónir bæði heima og altjóða, alt meðan flokkurin eisini hevur hildið rimmar fast um borgaran í miðdeplinum. Við at geva vinnulívinum góðar karmar, við skilagóðum politiskum átøkum og við tøttum samstarvi við Danmark, hevur Sambandsflokkurin í meira enn eina øld havt ein týðandi leiklut í menningini av føroyska vælferðarsamfelagnum, sum í dag er millum heimsins tryggastu og ríkastu lond at búleikast í.
Liberala, sosiala stevnan og sannføringin um, at ríkisfelagsskapurin gevur tær persónligt frælsi og ein tryggleika við møguleikum, eru hugsjónir, sum hava flutt okkum framá til nú at finnast millum ríkastu og tryggastu lond í heiminum. Hesari hugsjón havi eg virkað eftir í mínum arbeiði á Føroya Løgtingi, og nú eg avgjørdi ikki at stilla upp aftur til løgtingið, frøir tað meg at síggja, at flokkurin hevur stuðul í fólkinum, og at Sambandsflokkurin er í góðum hondum hjá yngri kreftum.
Vit sambandsfólk hava tó støðugt serliga ábyrgd av samfelagsgongdini. Áhaldandi framburður og altjóða møguleikar fáast við at seta krossin við Sambandsflokkin á løgtingsvalinum 31. august. Gott val.
Blíðar heilsanir
Edmund Joensen, fólkatingslimur
RN
Back


c: text/html

text:
- Publiceret den 22 Juli 2007
- Víst: 4274
Búgvin er tikin. Síðani 1913, 1914 ella 1915 hevur mannafótur ikki verið á toppinum, men 20.07.07 broyttist søgan. Kl. 17.47 hetta vakra fríggjakvøldið sást maður á Skortinum út ímóti Havinum - hálvt gangandi - hálvt grulvandi - tað síðsta pettið móti toppinum. Knappliga stóð maðurin - Absalon Eysturoy - á sjálvum toppinum veipandi og skríggjandi til teir trúføstu áskoðararnar á Ambadali.
Heini, Absalon, Herman, Fróði og Rasmus.
So kimaði fartelefonin: "Hetta má vera heimsins vakrasta panorama!" Kropp á kroppi komu so hinir fýra honum á baki.
Teir vóru: Herman Eysturoy, Fróði Samuelsen, Rasmus Eysturoy og Heini Hátún. Allir løgdu so armarnar um herðarnar á hvørjum øðrum - við Merkinum í millum sín - og skríggjaðu sigursróp yvir Ambadal, yvir Barmarnar báðar og yvir Rivtangan, ið noyddi teir at fáa sær bát av Eiði. Høgættin og Rivtangin hava í alt summar roynt at lagt fótonglar fyri garparnar, men teir snýttu bæði við at fáa sær bát av Eiði. Ikki var hugsingur um at koma á land á Tanganum ella í Skarvseyganum, men inni ímóti Sjóvarrókini eydnaðist tað tó.
á Smørkletti
Hódagin kl. 13.00 vóru allir 5 komnir upp á Smørklett, og "undirløgubáturin" setti aftur kós móti Eiðisflógva. Tað, ið eftir var av degnum, arbeiddu teir seg uppeftir við allari útgerðini, og um náttina fingu teir sær ein blund í Bólinum. Fríggjadagin løgdu teir so til brots, og tað gekst væl upp til Stóra Studning - har teir endaðu í fjør - men so kom stígur í. Men við bit og slit - tumma fyri tumma - otaðu teir seg uppeftir, og tá ið Stóri Studningur var tikin, var síðsta forðingin skúgvað til viks. Vallingin omanfyri var løtt at taka, og so kom tann stóra løtan - BÚGVIN TIKIN.
Eg skal nevna menninar, ið við vóru ta ferðina: Jákup í Horni (Jacob Hansen, f. 1882), Óli Andrias á Rætt (Ole Andreas Christiansen, f. 1880), Jákup í Stólpa (Jacob Matras, f. 1873), Jóhannes í Gortru (Johannes Johannesen, f. 1854), Jógvan í Sámalsstovu (Joen Joensen, f. 1868) og Dánjal Rasmus Heimi í Horni (Daniel R. Joensen, f. 1890). Dánjal Rasmus fortaldi, at tá ið teir vóru komnir uppá, sat Óli Andrias honum við, meðan hann seig niður vestan fyri á Búgvanum, og har drap hann sín fyrsta lomviga. Jógvan í Sámalsstovu var sostatt tann seinasti av teimum seks monnunum, ið lesti seg niður av toppinum fyri einum 92 - 94 árum síðani."
Tit 5 hava framt eitt bragd. Tykkara avrik verður umrøtt, tá ið Búgvin er á skránni. Tit hava fingið "lív" aftur í tann gamla drangin. Tit hava víst okkum, hvussu ómetaliga nógv teir gomlu løgdu fyri, tá ið tað ráddi um at vinna sær og sínum mat í munnin. Teir settu liðir, limir og sjálvt lívið í váða fyri matartugguna. Tit hava sett teimum ein virðiligan minnisvarða. Tað verður sjón fyri søgn, tá ið tær spillivandi myndirnar koma á skíggjan, og Búgvin verður lagdur víðopin fyri alra manna eygum. Stóra tøkk fái tit fyri tað.
Fleiri myndir: myndasavn - 2007 - Búgvin tikin 20-07-07.

robotstxt: allowed

filter: keep


text:
Bárður á Steig Nielsen
Bárður á Steig Nielsen (føddur 16. apríl 1972 í Vestmanna) er vinnulívsmaður og politikari fyri Sambandsflokkin. Síðan 24. oktober 2015 hevur hann verið formaður Sambandsfloksins.
Hann var fyrstu ferð valdur á ting í 2002, tá hann kom inn á ting fyri Sambandsflokkin, valdur í Norðurstreymoyar valdømi. Hann var afturvaldur í løgtingsetuna 2004-2008, og var landsstýrismaður í fíggjarmálum frá 2004 til 2007, tá hann fór frá, tí hann gjørdist stjóri fyri einari stórari verkætlan sum nevndist Stóratjørn. Orsakað av alheimsfíggjarkreppuni ið gjørdist veruleiki árið eftir, bleiv verkætlanin tó ikki til nakað. Hann stillaði ikki upp til løgtingsvalið 2008, men stillaði upp og var afturvaldur við løgtingsvalið 2011. Síðani 2011 hevur hann verið limur í Løgtingsins fíggjarnevnd.
Bárður Nielsen var grannskoðari hjá P/F Rasmussen og Weihe 1993-2000 og var roknskaparleiðari hjá Kollafjord Pelagic frá 2001. Hann hevur útbúgving sum HD fyrsta part, og hevur tikið nøkur merkonomfak.
KeldurRætta
- Løgtingið 150 – Hátíðarrit, bind 2 (2002), s. 324. (PDF)
- logting.fo: "Bárður á Steig Nielsen"


text:
Leygardagin 25. mai verður Barnaprix finalan á Torginum í SMS. Tiltakið byrjar kl. 17 og har verður sangur, skemt, dansur og undirhald av MGP 2018 vinnaranum á skránni.
Trý undanumfør hava verið – í SMS, Atlantis og Løkshøll – og undirtøkan hevur verið sera góð. Tríggir vinnarar vóru kosnir til hvørt undanumfar, og skulu hesi kappast um sigurin til finaluna á Torginum í SMS. Børnini kappast um at framføra á G! Festivalinum, Tórsfestivalinum og á Summarfestivalinum og um gávukort frá SMS.
Afturat sjálva sangkappingina verður ymiskt annað undirhald á skránni. Har verður dansishow við dansibólkinum Dance567 and8, Jákup Dahl fer at skemta og vinnarin frá danska barnaprixnum, MGP 2018, Mille & Co koma eisini at framføra til finaluna.
Ein spennandi dagur við bæði skemti, dansi og sangi. Tiltakið byrjar kl. 17 og endar umleið kl. 18.30, og tað er sjálvandi ókeypis.
Tað er VEIA, sum er fyriskipari av Barnaprixnum 2019 og SMS og MMR eru høvuðsstuðlar.
Her er tað Mille sum framførir vinnandi lagið frá MGP 2018 ‘Til næste år’


text:
– Hetta kann gerast drúgt. Rættiliga drúgt.
Tað sigur Lars Fodgaard Møller, landslækni, tá Dimmalætting spyr, hvussu leingi føroyingar skulu vænta at liva undir teimum treytunum, sum nú eru ásettar.
So at siga øll tann sosiala samveran er sett á pausu, og fólk eru biðin um at halda seg heima og ikki savnast í størri bólkum enn tíggju fólk.
Fólkakirkjan hevur avlýst gudstænasturnar, og sjálvt um kirkjumyndugleikin fer at avgreiða vígslur, barnadópar og jarðarferðir, so fara hesar kirkjuhendingar at víkja rættiliga nógv frá, hvussu tær vanliga plaga at vera.
Gamaní hava myndugleikarnir boðað frá, at tiltøkini vara í tvær vikur, men tað er slett ikki óhugsandi, at tey koma at vara longri enn tað. Væl longri.
– Tann møguleikin er avgjørt til staðar. Og tað mugu fólk góðtaka, um tað skal bera til hjá okkum at innibyrgja smittuna. Tað er tað, sum vit hava arbeitt við síðan hetta byrjaði, og vit halda fast við ta ætlanina, so leingi sum vit halda tað vera ráðiligt og skilagott, sigur landslæknin.
Í skrivandi løtu, tað vil siga seint seinnapartin mikudagin 18. mars, eru 58 føroyingar smittaðir við korona, men sjálvt um talið í sær sjálvum kann virka stórt, so heftir landslæknin seg kortini fyrst og fremst við, at hann framvegis hevur tamarhald á smittukeldunum.
– Næstan øll av teimum, sum í gjár fingu staðfest smittuna, eru longu í sóttarhaldi, og tí hava vit framvegis tamarhald á støðuni. Tað var bara tann eini, sum ikki longu var í sóttarhaldi, og tí halda vit fram við at gera tað, sum vit hava gjørt higartil, sigur Lars Fodgaard Møller.
Tað bjargar lívi
Avgerðin um at senda tey heim at arbeiða sum kunnu, at avmarka fólkamongdirnar til bara at umfata 10 fólk og at stongja skúlar og annað mangt, er eitt stórt inntriv í frælsið hjá fólki.
Tað er landslæknin fullgreiður yvir, og hann er eisini fullgreiður yvir, at átøkini, sum millum annað hann hevur talað fyri, kosta samfelagnum, og nógvum einstaklingum, hópin av peningi.
– Ja, tað eru vit væl vitandi um. Men vit kunnu ikki hugsa um búskap, tá tað snýr seg um at bjarga mannalívum. Vit hava fokus á at bjarga so nógvum mannalívum, sum vit yvirhøvur kunnu, og tí hava vit mælt myndugleikanum til at seta hesi tiltøkini í verk, sigur Lars Fodgaard Møller.
Hann er eisini fullgreiður yvir, at tað samfelagsliga ikki fer at bera til at varðveita hesi hersknu krøvini í nógvar mánaðir, og tí vil hann hava fólk at skilja týdningin av, at tey skulu lurta eftir, tá myndugleikarnir biðja tey halda seg heima.
– Vit eru í tí hepnu støðu, at vit í løtuni hava tamarhald á støðuni. Vit hava eisini hert tiltøkini við einum endamáli fyri eyga. Tað er at seinka smittubreiðingini, soleiðis at okkara sjúkrahúsverk klárar at taka frá, tá fólk fara at gerast sjúk og fáa brúk fyri innlegginum og vigerð, sigur landslæknin.
Og júst tað fer at koma. Tað ivast hann slett ikki í.
– Alt arbeiðið hjá okkum snýr seg um at seinka tí útbrotinum, sum fer at koma. Eitt er, at tað verður mildari, eitt annað er, at vit hava eina vón um, at vit kunnu fáa eina viðgerð ella eitt koppingarevni ímóti hesi smittuni. Sum støðan er í løtuni, gongur tað rættiliga væl at byrgja smittuna inni, og vónandi heldur tað fram í nakrar vikur afturat, sigur Lars Fodgaard Møller.
Tey ungu akta
Tað er einki at ivast í, at fólk, kanska serliga eldri fólk, eru bangin um at gerast sjúk.
Tey, sum fylgja bara eitt sindur við á Facebook, vita, at tónin har til tíðir hevur verið meira ella minni ófantaligur, tá skotið hevur verið eftir fólki, sum hava brotið sóttarhald. Søgur ganga enntá um smittað fólk, sum eru farin út millum fólk, og enntá til handils, og tað harmar landslæknan.
– Tað er avgjørt ikki gott, at fólk fara úr sóttarhaldi fyri at fara til handils, tí tey kunnu smitta onnur, sum so aftur smitta onnur, og áðrenn vit vita tað, hava vit mist tamarhaldið á smittuni, og kanska eisini á sjúkrahúsverkinum. Tað er ein øgiliga dýrur prísur at gjalda fyri, at man til dømis bara vil sleppa til handils, sigur Lars Fodgaard Møller.
Fyrstu dagarnar varð nógv tosað aftur og fram, serliga um tey ungu, sum komu heim úr Danmark, og millum annað á Facebook vórðu tey løgd undir at vera líkaglað og at tey bara vildu sleppa heim at ballast.
Hetta er nú ikki tann kenslan, sum landslæknin stendur við. Kanska tvørturímóti.
– Mín fatan av støðuni er, at tey ungu, sum komu heim úr Danmark, hava borið seg rættiliga skynsamt at. Og tað er eftir mínum tykki ikki har okkara trupulleiki er. Heldur eru tað vaksin fólk, sum ikki taka ávaringarnar í fullum álvara, sigur Lars Fodgaard Møller.
Tað harmar hann. Tí her stendur nógv uppá spæl.
– Vit hava sent fólk til hús at arbeiða, vit hava avbyrgt nógv fólk í sóttarhaldi fyri at fáa tamarhald á hesari smittuni, sum smittar nógv verri enn flestu aðrar umfarssjúkur, sum vit kenna til. Tí er tað bæði sjálvsøkið og skeivt, um fólk, sum eru sjúk, fara út við tí vanda, at tey smitta onnur. Uppaftur verri er tað, um talan er um vaksin fólk, sum áttu at vita betur, sigur landslæknin.
Framleiðslan má halda fram
Sjálvt um smittuvandin er so stórur, at myndugleikarnir hava sett hámark fyri, hvussu nógv fólk kunnu savnast á hvørjum stað, so hava vit fyritøkur í landinum, sum hava fleiri fólk enn tað í arbeiði.
Hvussu handfara tey hesa avbjóðingina?
– Í grundini er hetta galdandi fyri øll, og tí hava fyritøkurnar gjørt tað, sum tær kunnu fyri at laga framleiðsluna soleiðis, at smittuvandi verður so lítil sum yvirhøvur tilber, greiðir landslæknin frá.
Hetta verður millum annað gjørt við at skipa ymsu vaktirnar soleiðis, at frástøðan millum arbeiðsfólkini heldur seg innanfyri tey mørk, sum myndugleikin ásetur, og at starvsfólkini í teimum steðgum, sum eru í arbeiðsdegnum, halda seg innanfyri ásettu frástøðuna.
– Tey skipa seg so, at smittuvandin verður avmarkaður so nógv sum tilber, og at fyritøkurnar kunnu koyra so væl sum tilber. Vit vita ikki, og fara ikki at seta okkum inn í spurningin um fyritøkurnar sleppa av við vørurnar ella ikki, tað er ikki okkara borð. Vit gera alt fyri at avmarka smittuvandan, eisini á arbeiðsplássunum, tí tað er tað, sum er okkara uppgáva. Men tað sigur seg sjálvt, at hóast at vit ikki taka búskaparlig fyrilit, so er greitt, at fyritøkurnar mugu sleppa at arbeiða, sigur Lars Fodgaard Møller.
Havnin og Klaksvík eru miðdeplarnir
Tað, sum landslæknin kann lesa úr teimum upplýsingum, sum hann hevur fingið um tey smittaðu fólkini er, at tað serliga er galið í teimum báðum stóru býunum.
Tey flestu smittaðu eru í Havn og í Klaksvík, meðan tað hevur borið væl til at avbyrgja smáplássini.
– Ja, tað vísir seg at vera soleiðis, at tey flestu, sum hava fingið koronasmittuna, búgva í Havn og í Klaksvík. Hinvegin hevur tað meira ella minni eydnast okkum at byrgja smáplássini av, og vit vilja fegin hava at tað framhaldandi verður so, sigur Lars Fodgaard Møller.
Eg havi hoyrt okkurt um, at eingin er smittaður í Suðuroy. Er tað rætt?
– Nei, ikki heilt. Tí vit hava nøkur fólk í sóttarhaldi í Suðuroy. So enn vita vit ikki við vissu, um tey bróta út ella ikki. Men tað er kortini eitt sindur rætt, tí enn hava vit (mikudag, blðm.) ongan staðfestan smittaðan í Suðuroy, sigur Lars Fodgaard Møller.
Fyri viku síðan tosaði hann í Dimmalætting um, at tann mátin, sum føroyingar koma saman uppá, kundi gerast ein avbjóðing í sambandi við smittubering, og tá vísti hann millum annað á føðingardagar, kirkjugongd og jarðarferðir sum dømi.
Og tað eru eisini upplýsingar um, at fólk – eftir øllum at døma – eru smittað til okkurt tílíkt tiltak.
– Tað er eisini orsøkin til, at krøvini eru herd, so fólk ikki av ósketni ella óumhugsni bera smittuna víðari til onnur. Tað er so lætt at gloyma, at vit eisini hava eina skyldu at hugsa um okkara medmenniskju, serliga tey veiku í samfelagnum, sigur Lars Fodgaard Møller.
Tað ræður um at drýggja útbreiðsluna av korona-smittuni somikið, at hon ikki fer upp um strikuna á kortinum. Annars verður trýstið á heilsuverkið ov stórt
Haldi tykkum heima
Tí eru boðini frá honum rættiliga einføld og greið.
– Haldið tykkum heima og takið boðini frá myndugleikunum til tykkum, sigur landslæknin í telefonini.
Boðini eru givin fyri at leggja handan vælsignaða demparan á smittubreiðingina, so toppurin í “pandemitalvuni”, sum øll okkara nú ivaleyst kunnu greina í svøvni, ikki kemur fram í okkara lítla samfelag.
– Vit eru so smá og sjúkrahúsverkið hjá okkum er so viðbrekið, at vit mugu gera alt sum stendur í okkara makt fyri at halda talinum av smittaðum niðri, sigur landslæknin.
Tí varð hann glaður, tá hann mikumorgunin fekk boðini um, at “bara” 11 nýggir tilburðir vórðu skrásettir í Føroyum. Tað var minni enn teir báðar dagarnar frammanundan.
– Vit kunnu ikki leggja meira í tað enn tað er, tí tað kann broytast aftur í morgin, men vit kunnu í dag fegnast um, at talið ikki tvífaldaðist í dag. Tað er avgjørt nakað at fegnast um, sigur Lars Fodgaard Møller.
Hann endurtekur boðini til føroyingar um at halda seg heima, og leggur afturat:
– Fylgið við, hvussu tit kenna tykkum. Merkja tit sjúkutekin, verið so heima og setið tykkum í samband við lækna. Farið tá ikki til arbeiðis, tí tað kann vera, at tit eru sjúk og smitta tykkara starvsfelagar, ella uppaftur verri, onkran veikan, sum kann doyggja av at fáa hesa smittuna. Tað mugu vit hava í huga, sigur Lars Fodgaard Møller, landslækni.


text:
Bústaðamál
Landsstýrismaðurin í almannamálum varðar av bústaðamálum og er evsti fyrisitingarligi myndugleiki á økinum.
Málsøkið fevnir um at útvega og viðlíkahalda vardar bústaðir til borgarar, sum ikki megna at búgva í sjálvstøðugum bústaði.
Almannaverkið hevur harafturat ávísingarrætt til fimtu hvørja íbúð hjá Bústøðum. Hesar íbúðir verða tillutaðar borgarum, ið eru varandi skerdir annaðhvørt sálarliga ella kropsliga, men sum hóast hetta megna at búgva í sjálvstøðugum bústaði.
Afturat hesum hevur Almannaverkið ein bráðtørvslista til hýsing av støkum uppihaldarum, sum – eitt nú av fíggjarligum ávum – hava ein bráðfeingis bústaðartørv.
At enda fevnir málsøkið eisini um leigulógina, t.e. løgtingslóg nr. 60 frá 26. mai 2010 um útleigan av bústøðum. Almannamálaráðið ger lógaruppskot, meðan leigunevndin – sum er sjálvstøðug nevnd, sett av landsstýrismanninum í almannamálum – tekur avgerð í trætumálum millum leigarar og útleigarar.


text:
Hópuppsagnir í vinnuni – hvar blívur avtalaða hjálpin av
politikkur20-05-2020 - 12:31 - Jóanis Nielsen
So gjørdist enn ein hópuppsøgn í ferðavinnuni veruleiki! Nú má landsstýrið siga vinnuni og starvsfólkunum har, nær hjálparpakkin til ferðavinnuna kemur, og boða greitt frá, um nøkur ætlan er at leingja ALS-skipanina, og stuðulin til rakstur. Hesar skipanir eru púra avgerandi, skulu sleppa undan, at eitt stórt arbeiðsloysi tekur seg upp í kjalarvørrinum av koronakreppuni. Øll meiningin við at standa saman um hjálpina til vinnuna, var at tryggja arbeiðsplássini.
Í morgin verða munnligir fyrispurningar í Løgtinginum, og tá fer undirritaða at spyrja landsstýrismannin í vinnumálum, um hann kann koma við greiðum boðum um:
1. Er ætlanin at leingja serligu koronaskipanina í ALS, so hon verður galdandi longur enn til 30. juni?
2. Hvussu leingi hugsar landsstýrismaðurin, at skipanin við stuðli til rakstur skal vera galdandi?
3. Nær væntar landsstýrismaðurin, at hjálparpakki 3 verður klárur og kann setast í verk?
Seinastu vikurnar hava fleiri størri uppsagnir verið í privatu vinnuni, serliga í ferðavinnuni. Nú er Atlantsflog komið afturat røðini av fyritøkum í ferðavinnuni, sum siga fólki úr starvi, og ikki færri enn 90 fólk verða uppsøgd hjá almenna flogfelagnum. Fleiri aðrar fyritøkur umhugsa tað sama. Uppsagnartíðin fyri sáttmálasett størv er oftast fleiri mánaðir, og tí er avgerandi, at vinnan so skjótt sum til ber veit, hvussu leingi stuðulskipanirnar fara virka, og hvørji átøk møguliga eru ávegis, at bjarga arbeiðsplássum á teimum stóru vinnufyrtøkunum.
Serstaka COVID19-skipanin í ALS fer sambært lógini úr gildi 30. juni - tað er um fáar vikur. Stuðulsskipanina til fastar útreiðslur orsakað av COVID-19 hevur landsstýrismaðurin heimild at seta úr gildi við kunngerð. Tá skipanin kom, var hon eisini ætlað at vera galdandi tríggjar mánaðir, og enn eru eingi boð komin um, hvørt ætlanin er at leingja hesa. Henda skipan er tí best egnað til smærri fyritøkur. Tað hevur alla tíðina verið arbeitt út ífrá, at neyðugt var við eini munadyggari hjálp til størri fyritøkurnar, skal tað eyndast at bjarga arbeiðsplássum í hundraðtali.
Og arbeitt verður við einum hjálparpakka afturat, sambært løgmanni. Enn hava flokkarnir á tingi tó ikki havt høvi at kunna seg um innihaldið, men størstan týdning hevur tað, at vinnan veit, hvat hon kann rokna við, serliga ferðavinnan, nú boðini á seinasta tíðindafundinum vóru, at ætlanir enn ikki eru at lata upp fyri ferðing frá grannalondum, heldur ikki teimum, ið eru smittufrí. Tað merkir, at ferðavinnuárið 2020 so gott sum er farið fyri skeytið, og nú er at standa saman um, at meginparturin av arbeiðsplássunum ikki fara sama veg.
Bjørt Samuelsen
forkvinna í vinnunevndini


text:
Ein av fyritøkunum, sum í stóran mun merkir avleiðingarnar av verandi undantaksstøðu, er felagið Gist og Vist, sum eigur og rekur hotell og matstovur.
Johannes Jensen, stjóri, hevur sent vinnunevnd løgtingsins eitt skriv har greitt verður frá støðuni, sum hon sær út í løtuni.
Og tað er ikki hugnaligur lesnaður.
Mánaðarligi umsetningurin er lækkaður úr 15 milliónum krónum til 1,3 milliónir. Ber 19 fólk av teimum 209 eru framvegis í arbeiði, bert seks ”rakstrareindir” eru framvegis virknar, men við skerdum virksemi og so hevur felagið mist næstan 4.500 gistingarnætur bara frá 17. mars og mánaðin út.
Felagið roknar við at koma út úr árinum í ár við einum halli á 18,8 milliónir krónur, skrivar Johannes Jensen í skrivinum.
- Hóast Gist & Vist er væl fyri til at standa ímóti øllum vanligum sveiggjum og niðurgongdum í virkseminum og marknaðinum, er vavið og undirskotið av koronatiltøkunum so mikið stórt, at Gist & Vist ikki sjálvt megnar at standa ímóti hesum, og felagið má tí hava hjálp uttanífrá fyri at yvirliva, stendur í brævinum.
Boðskapurin er at sleppa við í hjálparpakka 2. Tí hóast Gist og Vist er eitt stórt felag við nógvum virksemi, so byggir alt virksemið á sjálvstøðurar eindir við egnari leiðslu og roknskapi. Í miðsavnaðu leiðsluni hjá pf. Gist og Vist savnast einans átta starvsfólk, vísir stjórin á.
- Um hjálparpakki 2 varð veittur til hvørja rakstrareind sær, verður mett, at hetta er nóg mikið til, at Gist & Vist kann koma ígjøgnum ringastu tíðina av koronakreppuni fram til og við juni 2020. Eftir tað er mest sannlíkt eisini brúk fyri hjálp uttanífrá til Gist & Vist – men tað fer tíðin og gongdin at vísa.
”Uppskotið til løgtingslóg um stuðulsskipan til fyritøkur til fastar útreiðslur orsakað av COVID-19” hevur verið til viðgerðar í løgtingsins vinnunevnd fyrrapartin, og álitið skuldi eftir ætlan leggjast fram á tingfundi klokkan 14 í dag.


text:
Umboðsmaðurin hevur verið á eftirlitsvitjanum á deildum hjá Almannaverkinum, sum tekur ímóti børnum og ungum, sum eru umsorganaryvirtikin.
Eftirlitsvitjanirnar í Trivnaðareind 10 fevndu um deildirnar Nýggjustovu og Trappustovu, Pedda við Steingøta 10 í Tórshavn, Jekarastovu, Jekaragøtu 8 í Tórshavn, Garðsstovu, Garðsgøta 31 á Argjum og Móttøkudeildina, Serskipanina og Argjaboðagøtu, Argjaboðagøta 7 á Argjum.
Hølisviðurskifti og samanseting av børnum
Hølisviðurskiftini gjørdu, at børnini ofta fluttu. Hetta tók orku frá starvsfólkunum og skapti ótryggleika hjá børnunum. Upplýst varð, at tað ofta kom fyri, at pláss ikki var fyri einum barni á deildini, har barnið av røttum átti at farið. Tí var samansetingin av børnum á teimum ymisku deildunum tilvildarlig og uttan mun til sjúkuavgerðir, ella hvussu børnini annars hóskaðu at búgva saman. Hetta var óheppið, tí tað førdi til samanbrestir og harðskap.
Umboðsmaðurin vísti á, at bæði børn og starvsfólk hava tørv á støðugleika fyri at føla seg trygg og kunna virka til fulnar í gerandisdegnum. Hetta er ikki minst galdandi fyri børn, sum hava verið fyri umsorganarsviki og ofta hava livað eitt umflakkandi lív. Ein av fortreytunum fyri, at viðgerðirnar av børnunum skulu eydnast, er, at karmarnir eru í lagi. Børnini eiga at búgva á tí deild, sum hóskar best til teirra tørv, soleiðis at uppihaldið á stovninum verður støðugt og væleydnað. Sum meginregla eiga børn við ymiskum sjúkuavgerðum ikki at búgva saman.
Umboðsmaðurin metti, at stórur tørvur er á einum nútíðarhóskandi barnaheimi, so børnini kunnu fáa tær umstøður og ta viðgerð, tey hava tørv á.
Almannaverkið hevur upplýst, at stig eru tikin til at betra um hesi viðurskifti.
Sálarfrøðingur
Undir eftirlitsvitjanunum varð víst á, at hóast fleiri børn og ung ofta høvdu brúk fyri viðgerð frá sálarfrøðingi, starvaðist eingin sálarfrøðingur í Trivnaðareind 10. Ynski var sett fram um fastan sálarfrøðing, soleiðis at børnini kendu seg tryggan við viðkomandi, og at møguleikin fyri at viðgerðirnar eydnaðust gjørdist størri.
Umboðsmaðurin vísti á grein 24 í Barnarættindasáttmálanum um, at børn hava rætt til best møguliga heilsustøðu, at fáa sjúkuviðgerð og til at fáa heilsubót og mælti til, at fastur sálarfrøðingur verður knýttur at Trivnaðareind 10, sum børnini og tey ungu kunnu hava dagligt samskifti við.
Kontaktpersónar
Upplýst varð, at hvørt barn hevði tveir kontaktpersónar. Hesir vóru ikki neyðturviliga tey starvsfólk, sum barnið var mest knýtt at.
Umboðsmaðurin vísti á, at sambært grein 12 í Barnarættindasáttmálanum eigur barnið at verða hoyrt í sambandi við val av egnum kontaktpersónum.
Almannaverkið hevur boðað frá, at Almannaverkið fer at umhugsa at broyta mannagongd í sambandi við val av kontaktpersónum.
Gjøgnumskygni, mannagongdir, vegleiðingar v.m.
Skjalatilfarið, sum umboðsmaðurin fekk útflýggjað í sambandi við eftirlitsvitjanirnar vantaði í fleiri førum skjalfesting av endamálsorðingum og vegleiðingum v.m.
Umboðsmaðurin mælti til, at arbeiðið við at orða og skjalfesta endamál, vegleiðingar, mannagongdir, politikk o.tíl. heldur fram, soleiðis at tað verður greiðari, hvat Trivnaðareind 10 stendur fyri, og hvørji tilboð eindin hevur. Umboðsmaðurin mælti eisini til, at sami leistur verður brúktur, tá skrivað verður í journalirnar hjá børnunum, og at sama slag av skjølum fáa sama heiti, soleiðis at journalirnar verða meira gjøgnumskygdar og samanberandi.
Almannaverkið hevur upplýst, at farið verður undir arbeiðið í næstum at fáa hesi viðurskifti í rættlag, og at viðurskifti kring vantandi gjøgnumskygni og kunning væntandi betrast, tá virksemi verður neyvari lýst og regulerað, t.d. í kunngerð, og er hetta arbeiðið farið í gongd.
Kunning og supervisión
Umboðsmaðurin vísti á, at kunning er týdningarmikil fyri trivnaðin og mælti til, at Trivnaðareind 10 hevur eina fasta mannagongd fyri, hvussu nýggj starvsfólk verða kunnað um stovnin og deildina, har tey skulu arbeiða.
Umboðsmaðurin mælti eisini til, at greiða fæst á tørvinum hjá starvsfólkunum á supervisión, og at starvsfólk verða kunnað um møguleikan fyri at fáa supervisión.
Almannaverkið hevur greitt frá, at supervisiónin í dag er løgd í fasta legu hjá starvsfólkunum. Harumframt er supervisión eftir tørvi eftir ítøkiligar harðskapsstøður.
Fjarleiðsla
Undir samrøðunum við starvsfólkini kom fram, at leiðslubygnaðurin við fjarleiðslu ikki virkaði eftir ætlan. Fjarleiðsla hevði við sær, at leiðslan sjáldan var á staðnum, og at starvsfólkini ongan høvdu at venda sær til, tá avgerðir skuldu takast. Fjarleiðsla hevði eisini við sær sjálvútnevndar leiðarar á staðnum, og hetta ørkymlaði og skapti tvídrátt millum starvsfólkini.
Aftaná eftirlitsvitjanirnar er leiðslubygnaðurin umskipaður til toymisleiðslu við einum eindarleiðara og tveimum leiðarum, sum skulu taka felags ábyrgd og vera meira til staðar á deildunum.
Umboðsmaðurin mælti til, at leiðslan á Almannaverkinum, saman við starvsfólkunum, eftirmetir, um nýggi leiðslubygnaðurin við toymisleiðslu er nøktandi.
Almannaverkið hevur boðað frá, at Almannaverkið í næstum fer at eftirmeta bygnaðin við toymisleiðslu.
Gjald millum land og kommunur
Undir eftirlitsvitjanunum varð víst á, at ósemja javnan stakk seg upp um land ella kommuna skuldi gjalda fyri ymiskar tænastur til børnini, tí heildartilboðið, sum barnaverndartænastan rindar fyri, fevnir ikki um serligar tænastur, so sum sálarfrøðiliga hjálp og frítíðarvirksemi til barnið.
Umboðsmaðurin vísti á, at endamálið við at seta fyriskipan í verk eftir Barnaverndarlógini er, at børn og ung fáa neyðuga hjálp og umsorgan í rættari tíð, soleiðis at tey kunnu mennast. Sambært Barnarættindasáttmálanum hava børn rætt til at fáa sjúkuviðgerð og heilsubót og at luttaka í mennandi frítíðarvirksemi.
Umboðsmaðurin mælti til, at greiða sum skjótast fæst á, hvørjar útreiðslur eru fevndar av heildartilboðnum hjá Trivnaðareind 10, og hvørjar útreiðslur kommunurnar skulu gjalda.
Almannaverkið hevur boðað frá, at arbeiðið er farið í gongd at fáa greiðu á hesum viðurskiftum. (LUM 17/00048)


text:
Super smart armbond og mega løtt at gera.
Armbondini eru fingrabundin. Nú havi eg endiliga gjørt okkurt smart og brúkbart burturúr fingrabinding. Sum smágenta bundu vit ofta fingrabinding burturúr tógvrestum hjá mammu. Vit bundu langar strimlar, sum ikki kundu brúkast til nakað. Eg minnist at eg einaferð prøvaði at gera mær eina tasku burturúr fingrabundnu strimlunum, men tað riggaði ikki. Burdi kanska roynt tað aftur nú. Eina aðru ferð bundu eg og ein vinkona eina rúgvu av strimlum og bundu teir saman til teir komu allan vegin runt um húsini hjá okkum.
Hesi armbondini eru bundin burtur úr Hooked zpagetti, sum fæst í alskyns litum, eg havi valt hesar ljósu pastell og summarligu litirnir. Men eisini ber til at klippa eina gamla t-shirt í strimlar og binda við tí.
Bind vanliga fingrabinding, men kasta bara uppá tríggjar ella fýra fingrar. Brúkar tú allar fimm fingrarnar, verður armbandið ov tjúkt. Bint til tú fært tað um armin, tak av og knýt endarnar saman. Set síðani eina stóra perlu á hvønn enda og knýt.


text:
Nú mugu børnini loftast rætt
2020-04-06 15:45
Pedagogfelagið eftirlýsir nú greiðar mannagongdir fyri, hvussu og nær vit lata samfelagið upp aftur á námsfrøðiliga økinum, so brúkarar og starvsfólk eru vard móti smittu. Hetta er viðkomandi áheitan.
Men eitt annað er, sum vit eisini eiga at hava í huga: Hvussu brynja vit best námsfrøðiligu starvsfólkini til at møta børnunum, sum fara at hava hópin av upplivingum, spurningum, reaktiónum og sárum á sálini. Bæði á dagstovnum, for- og frítíðarskúlum og í fólkaskúlanum.
Børnini hava verið heima við hús eitt langt tíðarskeið, har tey hava upplivað støðuna á ymsan hátt. Tey hoyra tíðindi og tey vaksnu, sum tosa. Tey hugsa og spyrja.
Nøkur teirra eiga orð, onnur ikki. Nøkur eiga vaksin við eygum, sum “síggja” og oyrum, sum “hoyra”, onnur ikki.
Børnini missa kanska svøvnin, hava marrudreymar, deyðsangist og ímynda sær ein órealistiskan veruleika - í hesum órealistiska veruleika.
Øll børn hava tørv á at verða møtt á teirra støði, tey reagera á ymsan hátt og ymisk tíðspunkt.
Summi hava foreldur, sum hava havt yvirskot, umstøður og stundir at "møta" børnunum, og at skapa ein hampiliga normalan gerandisdag, hóast samfelagið hevur verið í undantaksstøðu.
Men mong foreldur hava eisini, sera forstáiligt, verið strongd og óttafull, og hava kanska ikki megnað at vera tann foreldraútgávan, sum tey kundu ynskt sær. Tað hevur heilt sikkurt verið ein sera, sera stór avbjóðing hjá nógvum familjum at verða sligin heim í korona-Ludospælinum.
Eisini hava mong børn verið avskorin frá umheiminum og tryggleikaskapandi persónum í einum dysfunktionellum heimi við til dømis sálarsjúku, rúsmisnýtslu, harðskapi, kynsligum ágangi, klandri ella øðrum mistrivnaði, sum ávirkar stemningin í heiminum.
Og so eru øll hini børnini, sum frammanundan høvdu serligan tørv, sum kanska eru dragnað menningarliga og nú krevja serlig, serlig átøk.
Námsfrøðiligu starvsfólkini hava sostatt eina krevjandi námsfrøðiliga uppgávu at lyfta, tá børnini koma aftur á stovn, frítíðarskúla og í skúla. Hvussu møta vit børnunum, teirra spurningum og reaktiónum? Summi starvsfólk megna hetta, onnur ikki. Og summir stovnar/skúlar hava kanska longu fyrireikað hetta, aðrir ikki.
Ikki minst er hetta viðkomandi fyri tey mongu ófaklærdu hjálparfólkini, sum kanska ikki eru før fyri at "møta" børnunum professionelt í álvarsstøðuni.
Tí eiga ábyrgdarhavandi - leiðslur og myndugleikar - eisini at fyrireika hetta málið væl, eins og sjálvan smittuvandan.
Mentamálaráðið hevur evstu námsfrøðiligu ábyrgdina av stovns- og skúlaøkinum og kundi, í samráð við kommunurnar og serfrøðingar, framleitt dygdargott og atgeingiligt tilfar og vegleiðingar, bæði til foreldur og starvsfólk á stovnum og skúlum.
Tí eitt er givið. Verða børnini ikki loftað ordiliga nú, fer krúnukrímið, sum onkur hevur kallað tað, at seta seg sum sálarsár í mong ár og ættarlið fram.
Rigmor Dam


text:
Tjóðskjalasavnið Faroese National Archives
V.U. Hammershaimbsgøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 17-03-2020
Viðgjørdar keldur er tilfar, sum er skipað eftir ávísum (ofta granskingarligum) endamálum.
Talan er um keldur, ið eru transskriberaðar (avskrivaðar), miðlaðar og skanningar av eldri prentlutum, sum m.a. annað stuðla upp undir arbeiðið við upprunakeldunum.
Hetta tilfar er sum oftast viðgjørt í ávísan mun til sín uppruna.
Aloftast er talan um tilfar, sum er savnað av ávísum persónum.
Tað er loyvt at nýta tilfar av síðuni "Viðgjørdar keldur", tá ið víst verður til uppruna, t.v.s. hvaðani tilfarið stavar.


text:
Jólamerkjagrunnurin hevur til endamáls at býta út ágóðan av søluni av jólamerkjum, ið Posta gevur út á hvørjum ári. Grunnurin stuðlar samfelagsgagnligum verkætlanum fyri børn og ung. Í ár hevur KRIS fingið stuðul áljóðandi kr. 200.000.
Hvørja ferð tú keypir jólamerki frá Posta, fer vinningurin til Jólamerkjagrunnin, sum letur stuðul til verkætlanir fyri børn og ung. Jólamerkjagrunnurin hevur gjørt av at lata KRIS stuðul í ár.
KRIS er ein sjálvboðin felagsskapur, hvørs endamál er at hjálpa og stuðla persónum yvir 18 ár, ið hava verið fyri kynsligum ágangi. Við síðuna av hesum, hevur Felagsskapurin KRIS eisini ta uppgávu, at skipað verður fyri upplýsing um kynsligan ágang. Hetta ger KRIS við tiltøkum og skeiðum.
Tað er í hesum partinum av virkseminum, at KRIS vil nýta stuðulin frá Jólamerkjagrunninum at framleiða kunningar- og undirvísingartilfar til fakfólk, og onnur áhugað. Hetta fer at koma øllum til góða, við at skapa tilvitsku og fyribyrging móti kynsligum ágangi.
Hesar samfelagsgagnligu verkætlanir sampakka sera væl við endamálið hjá Jólamerkjagrunninum, og er hetta orsøkin til, at grunnurin gjørdi av at veita KRIS peningaligan stuðul.
Jólamerkini kunnu keypast á Posta og á stamps.fo. Í ár hevur Elin P. Andreasen sniðgivið jólamerkini, og kostar arkið kr. 30,-.
Jólamerkjagrunnurin ynskir KRIS góða eydnu við verkætlanunum.
Í Jólamerkjagrunninum eru:
Joel undir Leitinum, stjóri á Posta, formaður
Edvard Heen, stjóri á Almannaverkinum, nevndarlimur
Fróði Joensen, barnalækni, nevndarlimur
Posta.fo: Her
Hoyr sending frá GMF : Her


text:
Jill varð illa happað í sjey ár, tá hon gekk í skúla í Danmark. Nú er hon flutt til Føroya og hevur fyri fyrstu ferð fingið vinir. Men happingin og einsemið hava sett síni spor.
Tey stóru eyguni í tí bleika andlitinum eru døpur og álvarsom. Unga gentan, ið situr í sofuni við beinunum uppi undir sær, er týðiliga merkt av tí einsemi og happing, sum hava fylt hennara lív, síðani hon fór í skúla í Danmark fyri sjey árum síðani. Fyri einum hálvum ári síðani flutti hon til Føroya við mammu síni, og tað broytti alt. – Eg havi vinir nú, sum eg eri saman við næstan hvønn dag. Tað havi eg ongantíð roynt fyrr, sigur hon.
Vildi ikki í skúla
Jill varð illa happað í skúlanum í Danmark, og við happingini fylgdi einsemið. – Eingin vil vera saman við einari, sum verður happað, tí tey eru bangin fyri, at tey so eisini fara at verða happað. Eg hevði ein dreingjavin, sum eisini bleiv happaður, men hann var ofta sjúkur, tí hann var bangin fyri at fara í skúla, sigur hon.
– Eingin vil vera saman við einari, sum verður happað, tí tey eru bangin fyri, at tey so eisini fara at verða happað.
Jill bleiv happað, tí hon var úr Føroyum. Men ikki bara tí. – Eg bleiv eisini happað, tí eg havi frøknur, og tí eg eri lítil. Og tí eg ikki var í teimum røttu klæðunum og ikki hevði ta røttu telefonina, sigur hon. Jill royndi ofta at lata, sum um hon var sjúk, fyri at sleppa undan at fara í skúla. Hon leyg eisini fyri mammu síni og segði, at hon hevði frí, sjálvt um hon skuldi í
skúla. – Eg kom grátandi heim úr skúlanum hvønn dag, og eg græt meg í svøvn um kvøldið. Flokslærarin royndi at steðga happingini, men tað hjálpti bert í ein dag ella tveir, so byrjaðu tey aftur, sigur hon.
Jill hevði tað so ringt, at hon mátti fara til sálarfrøðing. – Tað hjálpti eitt sindur. Tað tók fleiri steinar úr høvdinum á mær, so eg ikki hevði so nógv at hugsa um, og eg bleiv eitt sindur sterkari. Eg lærdi ikki at svara aftur, tá tey happaðu meg, tí tá tú gert tað, verður tað bara verri, sigur hon. Hon veit eisini væl nú, hví summi happa onnur. – Tey, sum happa, hava tað ikki so gott heima. Kanska pápin ella mamman drekkur, ella kanska eru foreldrini ongantíð heima. Um tey hava havt ein ringan morgun, so skulu tey lessa alt yvir á onkran annan, og tá verður tað tann, sum tey eru von við at happa, sum tað gongur útyvir, sigur hon.
Tað besta, sum er hent
Í summar flutti Jill við mammu síni til Føroya, og tá kom endiliga vend í. Hon hevur nú fingið tvær góðar vinkonur, sum hon er saman við hvønn dag. – Eg havi fingið eina ordiliga góða vinkonu í gøtuni har, sum eg búgvi. Hon er tann einasta á mínum egna aldri, sum nakrantíð hevur givið mær kærleika. Tað er tað besta, sum er hent í mínum lívi, sigur Jill rørd á málinum. – Hon og ein onnur vinkona hjá henni eru nú mínir bestu vinir. Vit eru saman hvønn dag eftir skúlatíð. Tær hava eisini lært meg, hvussu tú fært vinir. Tað havi eg ongantíð dugað fyrr, sigur hon.
Jill hevur tað gott í flokkinum, sum hon gongur í nú. Men hon er ikki so nógv saman við teimum, hon gongur í flokki við. – Tey hava tikið væl ímóti mær, men eg eri ikki saman við teimum í fríkorterunum. Eg haldi, at eg ræddi tey eitt sindur burtur í byrjanini, tí eg visti ikki tá, hvussu eg skuldi vera fyri at fáa vinir. Eg sat bara í einum króki og tosaði ikki við nakran. Nú havi eg lært, at eg skal bara fara yvir til hini og siga hey, sigur hon.
Vit eru saman hvønn dag eftir skúlatíð. Tær hava eisini lært meg, hvussu tú fært vinir. Tað havi eg ongantíð dugað fyrr
Jill dugir væl føroyskt, men hon vil heldur tosa danskt. Hon er bangin fyri at verða happað, um hon sigur okkurt skeivt. – Eg tosi ikki føroyskt í skúlanum, tí so flenna tey at mær og
rætta meg, tá eg sigi okkurt skeivt. Men tá eg tosi danskt, so siga tey onkuntíð, at tey ikki skilja danskt. Men tað taki eg mær ikki so nær, tí tað er ikki so ofta, og tey blíva ikki við, sum
tey gjørdu í Danmark, sigur hon. Tey nógvu árini við happing og einsemi hava tó sett síni spor, sum ikki eru so løtt at strika. – Eg var ein glað genta, tá eg var lítil. Men tá happingin byrjaði, bleiv eg meira og meira kedd. Eg føli meg enn øðiliga sárbara, men eingin kann gera mær nakað, tá eg eri saman við mínum bestu vinkonum, sigur hon.
(Grein úr Kvinnu 2016)


text:
Natúrligt at velja heimsins bestu skipan
2018-01-17 04:49
Føroyar eru ein perla, ið telist millum frælsastu og ríkastu lond í vesturheiminum, og júst hetta er natúrliga orsøkin til, at fólk í Føroyum hvørki vilja ella kunnu velja eina ”stjórnarskipan”, ið ger landið fátækari og óstøðugt
Nógv av heimsins londum hyggja norðureftir, og tey síggja perluna í Norðuratlantshavinum.
Tey síggja ikki bert vakurleikan, sum er vørumerki Føroya. Eisini síggja tey, at Føroyar eru eitt hitt mest frælsa fólkið í vesturheiminum.
Hví man tað vera?
Svarið er einfalt.
Føroyingar eru við í einum ríki, har ið tað mesta letur seg gera, bara skil er í.
Hetta stendur í kontrast til onnur lond. Tak til dømis Skotland, ið droymir um okkara skipan í Ríkisfelagsskapinum. Í grundini eru sera fáar avmarkingar í okkara skipan. Vit gera, sum vit vilja, í samstarvinum í ríkinum.
Er hetta ikki natúrliga orsøkin til, at fólk í Føroyum hvørki vilja ella kunnu velja eitt annað og ótryggari samfelag og stýrislóg?
Og er hetta ikki høvusorsøkin til tvídráttin og óhøvisku atferðina ímóti teimun, sum vilja varðveita Ríkisfelagsskapin, og at Danmark verður sett sum tann óndi mótparturin?
Orsøkin er sjálvsøgd. Ríkasta og fríasta land í heiminum er torført at argumentera ímóti. Fólkið livir og sær veruleikan hvønn dag. Tey spyrja seg jú sjálvsagda spurningin. Hví skulu fólk velja annað og verri fyri seg sjálvi og sínar eftirkomarar?
Finsen-fundurin
Í farnu viku skipaði Føroya Væl, veljarafelag Sambandsfloksins í Suðurstreymi, fyri einum orðaskifti um sonevndu ”stjórnarskipanina”, har ið Bárður S. Nielsen, Høgni Hoydal og Sjúrður Skaale (í staðin fyri formann Javnaðarfloksins) vóru við og fingu høvi at leggja síni sjónarmið fram. Fundurin var í Finsen, gamla kommunuskúlanum í Tórshavn.
Á fundinum kom m.a. fram, at Grundlógin er ikki samtykt av Føroya fólki. Hetta koyrdu Høgni Hoydal og Sjúrður Skaale nógv uppá fyri at rættvísgera, at nú skal ”stjórnarskipanin” trýstast ígjøgnum.
Svarið er sjálvandi, at Grundlógin er givin øllum í Ríkisfelagskapinum. Fólkið hevur fingið eina Grundlóg, bæði í Føroyum, Grønlandi og í Danmark. Hetta var eftir, at fólk kravdu eina Grundlóg við rættindum og skyldum, og hana fingu tey frá kongi. Sjálvandi var eingin fólkaatkvøða í 1849, hvørki í Danmark, Føroyum ella Grønlandi.
Okkara Grundlóg er verjan hjá fólkinum. Í henni liggja frælsisrættindini, sum við vilja eru sera trupul at broyta. Eitt slag av verju hjá fólkinum móti politikarunum, ið hava hug at kollvelta og taka frælsisrættindi, júst sum Høgni og Sjúrður.
Man má rósa myndugleikunum fyri, at Grundlógin kom friðarliga. Franska kollveltingin er mótstykkið. Hon kom í 1789, vardi í 10 ár og í túsundatali av fransmonnum og -kvinnum endaðu í guillotinuni og mistu høvdið.
Betongjura ella fornuft?
Sjúrður Skaale hevur altíð verið ímóti Grundlógini. Júst sum hini tjóðveldisfólkini.
Hann skýrir hana og myndugleikar, ið tulka hana, fyri okkurt slag av jarnbetongjura og
-juristum. Á fundinum førdi hann fram, at føroyingar krevja inn skatt, hava yvirtikið kirkjuna, ráðevni í undirgrundini, hava eina heimastýrislóg og annað.
Primitivi boðskapurin er, at alt hetta er í stríð við Grundlógina.
Men er hetta í grundini ikki beststa prógv um tað øvugta, og hvussu liðiligt systemið hevur virkað í praksis? Hvussu væl hóskandi og liðilig skipanin er og er praktiserað? Næsten alt ber til, sum skil er í.
Fólk við sunnari fornuft skilja ikki, hví mótstøða er móti so stórum frælsi í ríkinum.
Rúmligur felagsskapur
Tak eitt nú víðfevndu søluna af fiski til Russlands. At kalla øll onnur lond í Europa boykotta Russland í felag, men vit í Føroyum gera, sum vit vilja.
Hetta vísur hvussu rúmligur Ríkisfelaskapurin er, eisini tá ið tað stendur á altjóða.
So hoyra vit sjálvandi landsstýrismannin í vinnu- og uttanlandsmálum leika í, og tað sær út, sum hann loftar hvørjum høvi til at skapa konfliktir. hann einans er ónøgdur og skapar konfliktir. Men sannleikin er, at alt ber til – ikki minst í handilspolitikki, sum í grundini er uttanríkispolitikkur fyri ómetaliga nógv lond, og eisini fyri Føroyar.
Ríkisfelagskapurin er, sum alt annað, ein spurningur um fyrimunir og vansar. Fyri føroyingar er ongin ivi. Tað eru nógv fleiri og stóri fyrimunir enn vansar.
Hetjudyrkanin slær aftur
Minnast tit sjálvshetjudyrkanina hjá Høgna Hoydal?
Hon er nakað soleiðis, og sum einaferð enn varð endurtikin á fundinum í Finsen.
”Føroyingar høvdu koyrt við trillibøru enn, uttan iva við fýrakantaðum hjólum. Einki flagg, einki sjómark, eingir vegir, einki nakað, um ongin Tjóðveldisflokkur var”.
Vit hava hoyra hetta aftur og aftur. Egnu hetjudyrkan bagir onki, men hetta er ikki sørt háðandi fyri stóra meirilutan av føroyingum, sum hava bygt hetta land – eisini áðrenn 1948, tá ið Tjóðveldisflokkurin føddist og so smátt fór at stetla.
Sambandsfólk eru bulvirkið
Um perlan í Norðuratlantshavi skal gerast upp aftur ríkari, fríari og hava hitt mesta frælsið, so er tað mest natúrliga at halda fast við Grundlógina og Ríkisfelagsskapin.
Eg eri meiri sannførdur nú enn nakrantíð um, at sambandsfólk í Sambandsflokkinum og sambandsfólkini í Javnaðarflokkinum eiga stóran heiður fyri, at Føroyar eru ríkar, fríar og – fremst av øllum – eitt vælferðarsamfelag í Ríkisfelagsskapinum.
Sambandsfólk siga ja til tað góða, sum byggir upp, og nei til tað, ið ikki tænir fólkinum ella Føroyum.
Soleiðis hava sambandsfólk verið skjøldur Føroya fólks og góðgeri.
Edmund Joensen
Løgtingsmaður fyri Sambandsflokkin


text:
Effodeildin: TB 0-1 ÍF
TB tók í dag móti ÍF á heimavøllinum við Stórá, har TB ofta hevur givið mótstøðuliðnum høvuðbríggj.
Hetta var sjálvandi eisini vónin í dag, tá fuglfirðingar komu suður, tí øll í TB livdu í vónini um, at ein venjaraeffekt skuldi gera seg galdandi frá fyrsta degi við Páll Guðlaugssyni við róðrinum.
Hetta skuldi tíverri vísa seg, at ikki gerast veruleiki, tí tá samanumkom streyk ÍF avstað við trimum stigum norður um fjørð.
Veðrið í dag var ikki av tí allarfagrasta, satt at siga var tað keðiligt veður, nógvur vindur og stundum regn eisini og ættin lá úteftir vøllinum og tí leikti TB í undanvindinum í fyrsta hálvleiki.
Tað var sum heild ikki ein hendigaríkur fyrsti hálvleikur, nakriri hálvir kjansir vóru, men ÍF átti tó tann allarstørsta og var tað ikki fyri einum vælleikandi Ivani í málinum, so stóð tað 0-1, tá farið var til hálvleiks. TB’arnir høvdu nakrar royndir langt úti frá, men hesari gjørdist aldrin vandamiklar – tó so kundi TB’arnir væl havt skotið fleiri ferðir úti frá, men valdi oftani at lata vera.
Hálvleikur bleiv og støðan var framvegis 0-0 og vit livdu í vónini um, at Páll kundi fáa ta veruligi TB kensluna í okkara monnum, sum vit so ofta hava sæð í fyrstu hálvu av hesum kappingarárinum, men vit fáa ein vátan vøtt í høvdið frá byrjan.
Dysturin er illa nokk komin í gongd aftur og so má talvupassarin broyta støðuna til 0-1, tí ÍF fær eitt mál, har undirritaði ikki sær hvat sker, men eitt er vist og tað er nógvar røddir hava verið frammi um, at har var rangstøða í støðuni sum førir til ÍF málið. Martin og Óli vóru eyðsyndir púra ørir inn á eykadómaran, tí teir mettu tað vera offside. Dømt bleiv mál og tí krakeleraði ”the game plan”, sum Páll allarhelst hevði stungið út í kortið.
Nú gjørdist tað brádliga tungt hjá TB at fóta sær aftur, men teir løgdu eitt miðvíst trýst á ÍF málið, men sum ikki eina ferð eru vit ikki nóg farligir frameftir og fáa onki mál.
Í eini roynd at fáa eitt sindur øðrvísi spæl og møguleikar varð Poul Ingason úttikin og inn kom Aron og umframt hesa útskifting var Dan eisini skiftur út fyri Ragnar. Tíverri vildi tað ikki veruliga koppa okkara veg hendan dagin.
Eftir eitt av mongu innleggunum hendan dagin, antin eftir horna ella í fríðum spæli fáa vit eitt høvd á, men lukkutíð fyri ÍF var ein maður á strikuni og fekk vart fyri mál til TB.
Við eitt sindur av hepni og vælvild frá dómaranum, so áttu vit eitt straffi, tað er so onki at ivast í, men floyta bleiv ikki. Dan bleiv klárt skumpaður alt ov harðliga í ryggin inni í 16-metrinum.
Vit sita eftir við einari undarligari kenslu nú eftir dystinum, tí ÍF fáa eitt keðiligt mál har nógv umrøða eina off side støðu og vindurin hjálpti eisini bóltinum í málið, tí hann hevði ikki beinleiðis kós móti málinum, men endaði beint innanfyri stongina.
Páll fær frið
Páll fær nú tvær vikur at venja sínar ”nýggju” menn, tí komandi vikuskifti verður ongin Effodeildar fótbóltur á skránni, tí finalan í Løgmanssteypinum skal leikast.
Hetta gevur okkum vón um, at Páll fær frið til at venja leikararnir við hansara máta at spæla fótbólt og samstundis fáa eitt sindur av villskap inn í hópin aftur – hetta hevur vænta í longri tíð.
Komandi dystur hjá TB verður 31/8 har vit skulu til Klaksvíkar at taka stig frá KÍ – hetta verður ein umráðandi dystur fyri okkum, har vit helst skulu hava stig, so vit ikki missa KÍ úr eygsjón omanfyri strikuna.
Myndir
Myndir frá dystinum í dag eru lagdar út og kunnu síggjast við at fylgja hesari leinkjuna.
Vinnandi lutaseðlar
Lut hevur verið trekt um lutaseðlarnir, sum vóru seldir undir dystinum og vinnandi tølini gjørdist 14304 og 14313.
Vinningarnir fáast við at ringja til Ásu á 37 16 09 ella 22 55 47.
Dagsins leikari
Atkvøðast kann um dagsins leikara móti ÍF í høgra bredda.


text:
Minst 84 fólk eru deyð í India og Bangladesj eftir ódnina Amphan, sum hevur herjað londini.
Ódnin, á hesum leiðum, verða slíkar ódnir róptar syklon, er tað harðasta, sum hevur rakt hetta økið í meira enn 10 ár.
Fyrstiráðharrin fyri landslutin Vest-Bengal, Mamata Banerjee, upplýsir, at 72 fólk eru deyð í hesum landslutinum – nógv teirra av niðurdotnum streymleiðingum og koppaðum trøum.
Í Bangladesh eru minst 12 fólk deyð.
Bjargingarlið stríðast fyri at tryggja oyðilagdar bygdir fram við strondini, har illveðrið elvdi til vatnflóð og streymloysi.
Nógv fólk vórðu flutt burtur áðrenn ódnin rakti, og tað hevur helst verið við til at bjarga nógvum mannalívum, verður hildið.
Sjónvarpsupptøkur úr Vest-Bengal vísa holvdar bátar fram við strondunum og hópin av fólki í gøtunum, sum eru undir í vatni.
Ódnin hevur nú mist styrki sína á ferðini inn yvir land, skrivar Reuters.
Í Vest-Bengal var vindurin máldur til 185 kilometrar um tíman, svarandi til yvir 51 metrar um sekundið.
Í Bangladesh eru yvir ein millión fólk, sum ikki hava streym eftir at ódnin hevur herjað.
Øktur smittuvandi
Myndugleikarnir stríðast hart fyri at finna pláss til tey nógvu fólkini, sum eru savnað á hjálparstøðum, sum longu frammanundan fóru fyltar av fólki, sum vóru í karantenu orsaka av korona.
Nýggjar neyðhjálparstøðir eru settar upp í høllum og stjórnarbygningum. Andlitsmaskur og turriklæði verða býtt út fyri at verja tey móti smittuvandanum.
Talsfólk fyri løgregluna siga, at nógv fólk ikki vilja leita sær til hesar støðir av ótta fyri at verða smittað av covid19. Onnur sýta fyri at fara frá djórum sínum, skrivar Reuters.


text:
Mentan
Arnbjørn Ó. Dalsgarð leiðari á Býarbókasavninum
06. Des 2012
Tórshavnar kommuna hevur í dag sett Arnbjørn Ólavsson Dalsgarð í starv sum leiðara á Býarbókasavninum. Hann tekur við starvinum 1. januar 2013. Arnbjørn Ó. Dalsgarð...
les meir
Sjósavnið betri umstøður
06. Des 2012
Jógvan Arge, formaður í mentamálanevnd Tórshavnar býráðs: Mentamálanevnd Tórshavnar býráðs hevur samtykt at játta Føroya Sjósavni á Argjum 611.000 krónur í rakstrarstuðli næsta ár. Skal...
les meir
Asosial avrik
05. Des 2012
Avrik valdast. Tí tað snýr seg ikki um mongdina av avrikum, men um góðskuna. Vøo. kunnu vit spyrja um politisku avrikini gagna Føroya fólki sum...
les meir
Eru vit havsins børn?
05. Des 2012
Búgvandi miðskeiðis í risastóra Atlantshavinum, við daga og vikulongum siglingarleiðum til nærmastu grannar okkarar, er ikki undarligt at flestu føroyingar hava ovurhonds virðing fyri sjónum,...
les meir
Ovin við nýggjari jóla fløgu
04. Des 2012
Ovin Klein Olsen, sum er ættaður úr Vestmanna, men búsitandi í Danmark, hevur givið út fløgu við nýggjum jóla sangum. Fløgan hevur fingið heiti “HALLELUJA,...
les meir
Niðurlagingin av samfelagnum heldur áfram
04. Des 2012
Seinasta høgra innkasti hevði Kári Højgård, lítla klípa hjá samgonguni, nú Akstovan liggur í andaleypi, og tí ikki kann røkja sínar lógaskyldugu uppgávur. Sum okkum...
les meir
Takkarheilsan frá skiparanum á Rzeszowiak
03. Des 2012
Heðin Mortensen, borgarstjóri, fekk í morgun pakkapost úr Pólandi. Talan var um eina minnisgávu frá manningini á seglbátinum Rzeszowiak, sum fyrr í ár varð bjargað...
les meir
Umhvørvisdeildin nýggjan leiðara
03. Des 2012
Tann 1. desember 2012 fekk umhvørvisdeildin á Havstovuni nýggjan deildarleiðara. Karin Margretha Húsgarð Larsen tekur við eftir Boga Hansen. Karin Margretha hevur starvast á Havstovuni...
les meir


text:
Bústaðartrupulleikin er álvarsamur
19. august 2019
Tað hevur verið sera torført í langa tíð at funni sær bústað í Føroyum. Eftirspurningurin er stórur, ímeðan útboðið er ov lítið. Tað er grundleggjandi neyðugt, at vit gera nakað við henda álvarsama trupulleika.
Familjan er grundarsteinurin í samfelagnum og sjálvandi hava bústaðarmøguleikar, m.a. nógv við trivnaðin hjá familjuni at gera.
Tað eru mong, sum búgva inni hjá foreldrum ella vinfólki í dag av neyð og upp aftur onnur føla seg tvungnan til at flyta av landinum. Hetta eru menniskju, sum okkara samfelag hevur brúk fyri! Og støðan er slettis ikki virðilig!
Ein roynd varð gjørd at lata Bústaðir byggja MVG-frítt, men vit mugu tíverri ásanna, at hetta er ikki komið fólkinum nóg væl tilgóðar, tí teirra íbúðir eru blivnar alt ov dýrar og borgarar við lág- ella miðalinntøku megna ikki byrðuna av at gjalda fyri hesar íbúðir. Fleiri, sum gleddu seg til eina tílíka íbúð, kenna seg alvorliga snýtt í dag.
Privata og almenna byggivinnan
Tíðin er komin til, at tað almenna fer í eitt konstruktivt samstarv við privatu byggivinnuna. Eg ivist onga løtu í, at hesi dugnaligu og innovativu fólk hava hugskot, sum kunnu verða við til at loysa íbúðartrupulleikan.
Lestraríbúðir, eldraíbúðir, íbúðir til teirra í bera brek og íbúðir sum heild, má verða nakað, sum vit raðfesta sera høgt.
Tað almenna, hvørki kann ella eigur at loysa henda trupulleikan einsamalt. Vit eiga at bera so í bandi, at privatu byggifyritøkurnar fáa somu treytir og fyrimunir sum Bústaðir. Ein loysn kundi verði, at privatu byggifyritøkurnar verða undantiknar MVG í eitt ávíst áramál, so at tær kunnu verða við til at seta fer á bústaðarbyggingina.
Undir øllum umstøðum, so mugu vit loysa henda trupulleika, tí at hann sera átrokandi.
Hetta vil eg virka fyri, um eg verði valdur á ting.
Sámal Hanni Lognberg
valevni til Løgtingið fyri Sambandsflokkin
RN
Back


text:
Vegleiðing til umsókn
Uttan niðanfyrinevndu upplýsingar, prógv og váttanir, kann umsóknin vera mett - "ikki nøktandi".
- Tað er umráðandi, at tú grundgevur á umsóknarblaðnum fyri, hví tú ynskir at taka útbúgving sum heilsuhjálpari ella heilsurøktari
- Tað er umráðandi at greiða frá arbeiðsroyndum eftir loknan fólkaskúla
- Avrit av dópsváttan/navnabrævi skulu sendast við umsóknini
- Prógv fyri seinast loknu førleikagevandi skúlagongd skal leggjast við umsóknini
- Um ein ikki er vísur í, um ein lýkur upptøkukrøvini eftir vanligum reglum, er umráðandi at senda inn øll prógv ein hevur av t.d. einkultfakum, skeiðum v.m.
- Umráðandi er at undirskriva umsóknina
Serlig vegleiðing til umsókn - heilsuhjálparaútbúgvingin:
- Um tú hevur 10. flokk, er ikki krav um at arbeiðsroyndir eisini eru prógvaðar
- Um tú t.d. hevur FHS eftir 9. flokk, lýkur tú krøvini fyri upptøku og tá er ikki neyðugt at senda arbeiðsváttanir við umsóknini
- Um tú søkir til heilsuhjálpara við 9. flokki skalt tú senda inn váttan fyri í minsta lagi eitt ára arbeiðsroyndir
- Umsøkjari við 9. flokki: Til heilsuhjálparaútbúgvingina er ikki neyðugt, at arbeiðsroyndirnar eru viðkomandi, innanfyri røkt ella umsorg. Allar arbeiðsroyndir kunnu nýtast.
- Ein váttan frá arbeiðsgevara skal sendast við umsóknini, har tímatal pr. viku/mánaða og tíðarskeið skal vera greitt ásett
- Um tímatalið er minni enn fulla arbeiðsviku um vikuna, skal váttan vera fyri meir enn eitt ára arbeiði
- Tað er ikki neyðugt at senda lønarseðlar sum váttan
Serlig vegleiðing til umsókn - heilsurøktaraútbúgvingin:
- Heilsuhjálparaútbúgving er ein fyrimunur
- Umsøkjari við aðrari skúlagongd, t.d studentsprógvi, HF-prógvi og FHS-prógvi, kann søkja um upptøku, við í minsta lagið 3 mánaða viðkomandi arbeiðsroyndum, fulla tíð
- Upptøka uttan heilsuhjálparaútbúgving krevur, at bøkurnar til heilsuhjálparaútbúgvingina verða lisnar áðrenn byrjan
Viðkomandi arbeiðsroyndir til heilsurøktara:
- Arbeiðsroyndir skulu vera innan heilsu, røkt ella sjúkarøkt. Metingin um arbeiðsroyndirnar eru viðkomandi, verður gjørd, í hvørjum einstøkum føri.
- Um tímatalið er minni enn fulla tíð, skal váttan vera fyri meir enn 3 mánaðir
- Ein váttan frá arbeiðsgevara skal fyriliggja, har meðal tímatal pr viku/mánaða og tíðarskeið er váttað
- Tað er ikki neyðugt at senda lønarseðlar sum váttan
- Lívsroyndir, so sum at passa familju ella egin børn kann ikki telja sum arbeiðsroyndir


text:
Skrá fyri familjudagarnar Føroya Sjómannadag 2019
Mentan13-08-2019 - 18:43 - Jóanis Albert Nielsen
sum verða 12. august til 18. august 2019
Føroya Sjómannadagur hevur til endamál at nøra og varðveita áhugan fyri fiskivinnuni á sjógvi og á landi, og at kveikja áhuga fyri tí, ið hevur við sjógvin at gera.
Hetta verður gjørt uppá ein hugnaligan, gevandi og rúsfríðan hátt, so at familjur og fólk í øllum aldursbólkum kunnu njóta gleði av hesum tiltaki.
Øll tiltøk, matur og annað sum vit bjóða øllum í vitja Føroya Sjómannadag eru ókeypis.
Hetta er gjørligt takka verið vælvild frá virkjum, skipum, felagsskapum, privatpersónum og sponsorum úr øllum landinum.
Høvuðsstuðul:
KLAKSVÍKAR KOMMUNA
NORÐOYA SPARIKASSI
TÝSDAGIN 13. AUGUST
19.30
Støðan hjá línu- og útróðrarflotanum & umstøðurnar hjá fiskivinnuni í mun til umstøðurnar hjá alivinnuni.
Bjarni Árnason frá grannskoðaravirkinum Numo leggur fram.
Fyrilesturin verður á Skúlatrøð.
MIKUDAGIN 14. AUGUST
20.00
POLITISKUR VALFUNDUR á Skúlatrøð.
Valfundur har øll valevnini, sum eru uppstillað í Norðoyggjum, sleppa framat at greiða veljarunum frá sínum boðskapi.
Øll valevni, sum eru uppstillað í Norðoyggjum fáa høvi og nakrar minuttir at siga teirra hjartans meining, nú løgtingsvalið stundar til, og í skrivandi stund eru trý fólkafloksvalevni, tvey sambandsvalevni, fýra javnaðarvalevni, tvey sjálvstýrisvalevni, trý tjóðveldisvalevni og eitt miðfloksvalevni til dystin fús. Valevni úr Norðoyggjum eru skilmarkað soleiðis, at tey eru uppstillað av valfeløgum í Norðoyggjum.
Áhoyrarar kunnu seta spurningar til valevnini bæði munnliga og skrivliga.
Jóhann Lützen, samfelagsfrøðingur og stjóri á Norðlýsinum, verður orðstýrari.
HÓSDAGIN 15. AUGUST
19.30
Vinnan hevur loyst avbjóðingar heldur enn at steðga við forðingar.
Jógvan við Keldu greiður frá: Søguliga nýhugsanin Klakksvíkar Hermetikk (Bollafabrikkin).
Nýggjar tíðir: Regin Jacobsen, stjóri í alifyritøkuni Bakkafrost, greiður frá nýhugsan og avbjóðingum í framtíðini.
Fyrilestrararnir verða á Skúlatrøð.
FRÍGGJADAGIN 16. AUGUST
18.00
Stór fiskikapping á Kósabrúnni fyri børn undir- og í fólkaskúlaaldri.
Tilmelding til fiskikapping og vatnkríggj er í Norðoya Sparikassa í Klaksvík frá mánadegnum 12. august til fríggjadagin 16. august kl. 15 í deildini hjá Norðoya Sparikassa í Klaksvík. Børnini fáa vatnpistólar ókeypis kl. 19 (beint eftir fiskikappingina) á Kósabrúnnin og á vestarubryggjuni (avmarkað nøgd) at brúka til vatnkríggið.
Agn kann fáast á bryggjuni frá fyrireikarunum.
Tá liðugt er at fiska skal navn og mobiltelefonnummar hjá lutakara skrivast á lítla pappírslepa har navn, aldur og mobiltelefonnummar hjá luttakaranum skal skrivast á. Pappírslepin skal koyrast í lítla plastposan sum verður koyrdur í tann stóra posan saman við størsta fiskinum.
Tá fiskikappingin endar kl. 19 verður plastposin við størsta fiskinum handaður fyristøðufólkunum.
Hinir fiskarnir, sum ikki skulu latast inn skulu tveitast á sjógvin um teir eru livandi ella koyrast í stóra fiskakassan, sum stendur mitt á kósabrúnni har fyrireikararnir halda til.
Silvi vitjar og børn og vaksin fáa kakao, sunnkist og góðgæti á Kósabrúnni meðan fiskað verður.
Vinnararnir av fiskikappingini verða uppringdir so skjótt úrslitið av kappingini er greitt og fáa heiðursmerki og vinningar handaðar á stóra pallinum í samband við stóra kaffiborið sum byrjar leygarmorgunin 17. august kl. 10:30.
Fiskikappingin er deild sundur í fýra bólkar:
Gentur undir fólkaskúlaaldur.
Dreingir undir fólkaskúlaaldur.
Gentur í fólkaskúlaaldri
Dreingir í fólkaskúlaaldri.
Kappast verður um at fiska størsta fiskin.
Vinnarar í omanfyri nevndu bólkum fáa gull, silvur, bronsumerkir, og atgongumerki frá Cirkus Baldoni, umframt annað gott.
Tann ið fiskar allarstørsta fiskin verður útnevndur FISKI-KONGUR/DROTNING og fær ein serstakan vinning. Eisini ferð umboð frá Havstovuni í stuttum at siga nøkur orð um vinnandi fiskin.
Tey sum av einhvørjari orsøk ikki hava melda til fiskikappingina ella vatnkríggið kunnu melda til hjá fyrireikarunum á bryggjuni beint undan fiskikappingini ella vatnkrígginum.
19.00
Stórt Vatnkríggj millum bátar og skip
Eftir at stóra fiskikapping er endað leggja skip og bátar at Kósabryggjuni og taka fólk umborð og síðani verður kríggjast millum bátarnar á Vánni.
ØLL SKULU VERÐA Í BJARGINGARVESTUM!
Sløkkilið og bjargingarfeløg úr øllum landinum luttaka í vatnkrígginum.
Tað er ikki loyvt at kasta vatnballónir á sjógv!
Siglt verður í ring inni á Vánni og kríggið endar tá sjóverjuskipið Brimil blæsir tríggjar ferðir við stóra skipslúðrinum.
TRYGDARBOÐ:
Allir bátar SKULU lurta á VHF-inum á Kanal 6.
Siglt verður móti klokkuni runt sjóverjuskipið Brimil sum sprænir sjógv upp í loft við stóru vatnkanónum sínum og fram við bryggjukantinum á vestursíðuni har danska sjóverjuskipið og Hans á Bakka liggja við vatnkanónum/vatnsproytum og fram við vestur bryggjuni har vatnkríggj er á bryggjuni (Kaptein Gardar vatnkríggi) og so aftur runt Brimil.
Um Brimil blæsir í lúðurin (eitt langt floyt) undir vatnkrígnum, skulu bátar og skip leggja stilt beinan vegin. Brimil blæsur í gongd aftur við tveimum stuttum floytum.
Vatnkríggi endar við at Brimil heilsar tríggjar ferðir við lúðrinum
Øll sløg av skipum og bátum kunnu luttaka í vatnkrígnum. Bátar og skip sum ætlað at luttaka verða vinarliga biðin um at boða frá við at ringja til Eyðstein Poulsen tlf.. 217014 og siga frá.
Heitt verður á allar bátar og skip um at síggja til at eingin stendur eftir á Kósabryggjuni.
19.00
Kaptein Gardar Vatnkríggj
Á vestursíðuni frammanfyri Northern Fish Cold Storage, skipar Kaptein Gardar fyri vatnkríggj fyri smærri børn og teimum, sum ikki ynskja at verða umborð á bátunum.
Kaptein Gardar og aðrir sjórænarar verja seg móti børnum við vatn kanón o.ø..
Øll - bæði børn og vaksin, sum luttaka í vatnkrígnum, kunnu roknað við at gerast dýggj vát og tí er umráðandi, at verða í heitum klæðum.
Tað er ikki loyvt at kasta vatnballónir á sjógv!
Tey sum av einhvørjari orsøk ikki hava melda til fiskikapping ella vatnkríggj, kunnu gera tað á bryggjuni frammanundan fiskikappingini ella vatnkrígginum.
LEYGARDAGIN 17. AUGUST
09.00
Føroysku træseglskipini og motorbátar hittast á Pollinum og seta segl.
10.00
Seglskipini koma á Klaksvík og leggja at bryggju innast í krókinum við Stórukaj. Jóhanna TG 326, Westward Ho, Dragin, Brimnes, Norðlýsið og Thorshavn.
10.30
Merkið vundið á stong
Umboð fyri manning, sum hevur longstu leið til Føroya Sjómannadag, heysar Merki í húnar hátt meðan Tjóðsangurin verður sungin.
STÓRT KAFFIBORÐ Á BRYGGJUNI
Tá tjóðsangurin er sungin er borðreitt við Kaffi, Te, Kakao, Sjómannabolla og vinarbreyði á bryggjuni.
10.40
Jógvan Skorheim,
borgarstjóri, bjóðar vælkomin.
Høgni Hoydal,
landsstýrismaður í fiskivinnumálum, setur Føroya Sjómannadag og handar bestu skipum og bátum í Føroyum, heiðursmerki.
Heiðursmerki handaði til vinnarar av fiskikappingini
og tann sum hevur fiska allar størsta fiskin verður útnevndur Fiskikongur/drotning.
Granskarar frá Havstovuni fara at skera vinnandi fiskin upp á pallinum og greiða í stuttum frá fiskinum.
Skipalista-Kvissin.
Undankapping til stóru finaluna í spurnar kappingini hjá Skipalistanum, sum verður á stóra pallinum kl. 15:15.
Føroyameistarakapping – Vinda hespur upp í noða.
Kappingin er fyri pør.
Tilmelding á pallinum.
Føroyameistararnir fáa eitt vikuskifti fyri tvey í mai á Hotell við fullari pensjón.
Silvurvinnarin fær tinganest frá DAMFAR
Bronsuvinnarin fær tinganest frá DAMFAR
13:00
Stórt Trølla Pætur Rock Show við trølla ommuni og trølla ommudidd lovar eisini at koma.
11.00 – 18.00
Listaframsýningar.
Lydia Petersen, Magna Auðunsson og onnur sýna fram í stóra tjaldinum.
Edward Fuglø hevur opið atelier í gomlu Sýslumans húsunum.
11.00-16.00
Norðoya Fornminnasavn opið
11.00 – 19.00
Rógving fyri børn og ung á flakum í grunnum hyli á bryggjuni.
11.00 – 17.00
Sjórænaraskip og bátar leggja at bryggju og sigla túrar við børnum.
Kaptein Gardar & Stampi skipa fyri SKEIÐI FYRI LÍTLAR SJÓRÆNARAR .
Børn undir og í skúlaaldri kunnu royna sýni kynstur sum Sjórænarar.
Øll, sum klára royndirnar, fáa eitt diplom frá Kaptein Gardar & Stampi.
11.00 – 17.00
Vilt á sjónum:
Uppliving fyri lívið – bæði fyri børn og vaksin
- Túrar við speedbátum, sum ganga 70 míl. …. ÓKEYPIS!!!
- Royn teg hangandi afturúr speedbátum, sitandi á luftpútum…..ÓKEYPIS!!!
11.00 – 17.00
UMBORÐ Á JÓHANNU verða tveir róðursmenn við stýrisvølin, sum eru ílatnir gomul sjóklæðir, hesir greiða frá, hvussu róðursmaðurin stýrir við stýrisvølinum eftir kumpass, greiðir frá um veður og vind, seglføringina, - vísir fram gamlan fiskireiðskap sum ongul, stein, fiskisnøri við teini, blýggjlodd, súlu, vaðbein í lúnning, lippukassan o.a. Fólk kunnu eisini sleppa at kasta snøri.
11.00 – 17:00
UMBORÐ Á WESTWARD HO verða tveir mans ílatnir føroyska húgvu, skipstroyggju, stivlar/tuflur og vøttir - hjálpa fólki at hála t.d. fokkuna ella mesanin - upp og niður, leggja undir lippuna, halda tørn og seta fast á kuffilnaglan. Síðani at gera fallið upp.
11.00 – 17.00
UMBORÐ Á SKÚLASKIPINUM DRAGIN verður Kahúttin rigga um til skúlastovu við øllum tólum og undirvísingartilfari, sum næmingarnir vanliga nýta. Greitt verður frá, hvussu vit ígjøgnum árið nýta skúlaskipið til undirvísing. Eisini ber til at heysa okkurt segl upp og niður.
11.00 - 17.00
Havstovan í stóra tjaldinum á Sjómannadegnum
Prøva-tøkuskipanin til fiskakanningar hjá Havstovuni verður víst í stóra tjaldinum.
Eisini nytrutøka, aldursgreiningar og magakanningar.
13.00 – 19.00
FØROYA ÁTILIGASTA FISKABORÐ
----
JFK bjóðar aftur í ár Fish & Chips á Sjómannadegnum.
Fiskurin er fyrstafloks toskur frá Gadus, meðan chipsini verða framleidd úr nýggjum eplum úr Onglandi, sum eru serliga væl egnaði til endamálið.
Aftur í ár fara brøðurnir Gavin og Craig Lewis frá matstovuni Lewis’s Fish & Grill at kokkast.
Eins og í fjør ársins vinnari av kappingini ”Young Fish Frier of the Year 2019” í Stórabretlandi. Og í ár gjørdist vinnarin ein kvinna - kokkurin Lauren Kellaway frá Kellaway’s Fish & Chips.
JFK hevur sostatt útgjørt seg væl at servera Fish & Chips til allar gestirnar á Sjómannadegnum. Fyri at stytta um tíðina í bíðirøðini, kann hvør persónur í mesta lagi fáa fýra portiónir.
Føroya Bjór bjóðar sodavatn og vatn afturvið.
Opið verður frá kl 13, og so leingi sum fólk ynskja at fáa Fish & Chips.
-----
Bakkafrost á Sjómannadegnum
Bakkafrost eru errin av teirra vælsmakkandi og heilsugóða laksi, aldur á føroysku firðunum. Á Sjómannadegnum fer Bakkafrost aftur í ár at borðreiða við ókeypis smakkiroyndum og verður møguleiki at sleppa umborð á M/S Hans á Bakka.
Legg leiðina framvið og heilsa uppá og royn hesar leskiligu smakkiroyndir.
Hesar fara vónandi at geva tær íblástur til aðrar laksarættir.
-----
Samtakið Christian í Grótinum bjóðar Makrel.
Á sjómannadøgunum í ár hava ger samtakið Christian í Grótinum ein rætt við heittroyktum makreli, sum verður royktur á staðnum og eftir ætlan borðreiddur flógvur.
Afturvið er ein eplasalat og nakað av súltaðum reyðleyki.
Makrelurin er fiskaður í juli 2019 og er rætturin vit bjóða í ár enn eitt dømi um hvussu vit kunnu eta fyrstafloks makrel sum er fiskaður á leiðunum runt Føroyar.
Omaná bjóða vit kaffi og eina rabarbu desert frá Amarant.
-------
KJ Kambsdalur
GRINDA-BURGARI v.m.a. nýbakaðum burgarabolla frá Amerant, steiktur grindabúffur við flødaeplum og kóka fesk grind við spik og eplum og serliga vælsmakkandi heimagjørdum sinnopi. KJ á Kamsdali hevur verið við á Sjómannadegi líka síðan 2005 tá Føroya Sjómannadagur fyri fyrstu ferð varð hildin. Tvøsti kemur frá grind sum doyði í Bø í summar.
---------
13.00 – 17.00
Opið skip umborð á Brimli. Manningin bjóðar heitar vaflur og Kakao.
13.00 - 18.00.
Opið hús á Looknorth.
Til ber at síggja hvussu framleitt verður EPS (flamingo) og hart plast.
Høvið verður at uppliva framkomnu framleiðsluna meðan víst verður runt á virkinum og Looknorth bjóðar kaffi og vaflur.
13.00 - 17.00
Ókeypis kramarísar.
Føroya Sjómannadagur bjóðar ókeypis kramarísar til børn og vaksin.
13.00 – 17.00
Norðoya bjargingarfelag hevur opið skip umborð á bjargingarbátinum Ziska
13.00 – 17.00
Bláikrossur deilir ókeypis ballónir út til børn.
13.00 – 17.00
Silvi skipar fyri fiskidammi í stóra tjaldinum.
13.15
Skera upp grind
Grindamanna Felagið vísir hvussu hvalir verða skornir upp.
Frásøgumaður greiður frá baði á føroyskum og enskum. Tiltaki verður um vit fáa hendur á grindahvali :-)
13.30
Bjargingarroynd við Tyrluni hjá Atlantic Airways og Norðoya Bjargingarfelag.
Samstundis hevur Klaksvíkar Sløkkilið venjing.
14.00 – 17:00
Føroyameistarakapping – Kassastabling
Norðoya MC skipar fyri.
Vinnarin fær stórt tinganes frá DAMFAR
14.00 – 18.00
Silja-Star siglir til Kópakonuna í Mikladali við ferðaleiðara.
Túrurin tekur uml. 50 min. frá tí farið verður úr Klaksvík til lagt verður at bryggju aftur í Klaksvík.
Siglt verður frá Stórukaj:
kl.
14.00
15.10
16.20
18.00
14.00
Føroyameistarakapping - Agnskering
Tilmelding á pallinum.
Vinnarin fær eitt vikuskiftið við fullari pensjón á HOTEL FØROYUM
Silvurvinnarin fær stórt tinganest frá DAMFAR
Bronsuvinnarin fær stórt tinganest frá DAMFAR
14.15
Føroyameistarakapping í egning
Tilmelding á pallinum
Føroyameistarin fær gullheiðursmerki og gávukekk á 5.000 kr. frá Kjølur.
Silvurvinnarin fær gávukekk á 3.000 kr. frá Kjølur.
Bronsuvinnarin fær kr. 2.000 kr. frá Kjølur.
15.00
Føroyameistarakapping í køkubaking.
Heiðursmerki verða givin fyri smakk, kreativitet og teknikk.
ØLL SUM LATA KØKUR TIL KAPPINGINA FÁA GÁVUKORT á kr. 300,-
Køkudómarar: Ranva Knudsen, Jóhanna á Tjaldrafløtti og Olevina Sundsskarð.
Køkurnar skulu latast inn í stóra tjaldinum kl. 13.
Vinningar:
Besti smakkur: Gávukort á kr. 5.000 frá Atlantic Airways
Kreativitetur: Vikuskifti Hotel Hafnia við fullari pensjón
Teknikkur: Gávukort á kr. 3.000,- frá FK
15.00 – 16.00
Harmonikutónleikarar, frá Fuglafjarðar Harmonikufelag, spæla kend løg í stóra tjaldinum.
15.15
Skipalista-Kvissin
FINALAN – spurnarkapping.
Ernst S. Olsen og Gunnar Nolsøe eru vertir.
Vinnararnir fáa Samsung 52” flatskerm frá ELDING
Silvurvinnararnir fáa Gávukort á 1.000 kr. frá FK
15.25
Svimjikapping á Vánni
Svimjifelagið ÆGIR skipar fyri svimjikapping tvørtur um Vánna. Tilmelding hjá ÆGIR.
Kappast verður í bólkum: Menn, Kvinnur (25 ár og eldri), Dreingir og Gentur (undir 25 ár)
Vinningar:
Menn 25 ár og eldri:
Samsung Galaxy Watch active fartelefon frá FØROYA TELE
Kvinnur 25 ár og yngri:
Iphone XR fartelefon frá FØROYA TELE
Dreingir 24 ár og yngri:
JBL flip 4 hátalari frá FØROYA TELE
Gávukort á kr. 1.000,- frá BÓNUS
Gentir 24 ár og yngri:
Plantronics back beat go 600 oyrabúffara frá FØROYA TELE
Gávukort á kr. 1.000,- frá BÓNUS
17. 00
Føroyameistarakapping – Trolbøting
Tilmelding við pallin.
Føroyameistarin fær eitt gávukort á kr. 5.000,- frá Atlantic Airways
Silvurvinnarin fær eitt gávukort á kr. 2.000,- frá FK
Bronsuvinnarin fær eitt gávukort á kr. 2.000,- frá BÓNUS
17.30
Togtogan millum skipsmanningar
Tilmelding á pallinum, 8 persónar pr. lið.
Føroyameistararnir fáa 12 gávukort frá Smyril Line á kr. 1.000,-
Silvurvinnararnir fáa 12 gávukort á kr. 500,- frá BÓNUS.
18.00
Innleiðandi kapping – Sjómannstak
Tilmelding á pallinum
Føroyameistarin fær eitt gávubræv frá Atlantic Airways á 5.000 kr.
Silvurvinnarin fær fávukort á kr. 3.000 frá FK.
Bronsuvinnarin fær gávukort á kr. 2.000 frá FK
18:30
Føroyameistarakapping – Halda dregg
Tilmelding á pallinum
Føroyameistarin far ein Samsung 52” flatskerm frá ELDING
Silvurvinnarin fær gávubræv á kr. 3.OOO frá FK
19.00
Føroyameistarakapping – Sjómannstak
FINALAN
Føroyameistarin fær eitt gávubræv frá Atlantic Airways á 5.000 kr.
Silvurvinnarin fær fávukort á kr. 2.000 frá FK.
19.10 (umleið)
Felagssangur í stóra tjaldinum.
Tá FM í Sjómannstaki er liðugt fara Hans Hjalti Skaale og Hóraldur Joensen at skipa felagsang við sjómannsvísum í stóra tjaldinum á bryggjuni.
20.10
Klaksvíkar Dansifelag skipar fyri tiltaki um Brókatátt í Spaniastovu.
Brókatáttur er yrktur uml.. 1750 um eina hendingaríka útróðrarferð í 1746, har Jóannes Niklasson kemur í holt við eina yvirvaksna flundru.
Jónleif Johannesen, greiðir stutt frá Brókatátti, søgugongd, yrkjara og táttaørindum, sum eru knýttir at havinum.
Jógvan Ravnsfjall, greiðir frá um útróður í Føroyum í uml.. 1750, um tað mundi tá hendingin í Brókatátti fer fram.
Eftir hetta verður farið uppá gólv at kvøða Brókatátt. Jónleif Johannesen skipar.
------
SPANIASTOVA:
Flemish Kap og aðrar perlir á Sjómannadegnum
Eftir frálíku løtuna við Rana Nolsøe band á Summar Festivalinum verður høvið at taka til sín enn fleiri perlir úr sangskríninum í Spaniastovu leygarkvøldið kl 22. Tónleikurin, verður livandi eldri og nýggjari tónleikur, Frændur klassikarar, fleiri av bestu sangunum hjá Rana, sum hava verið nógv framm eftir at Rani byrjaði sum solistur. Nevnast kunnu Flemish Kap, Til Glæmu, Til Hammerhaimb og Føroyar er land mítt. Heimliga Spaniastova verður karmur um eina inniliga konsert har eisini frásøgan fær ein serligan brodd. Leygarkvøldið verður bólkurin mannaður við vælspælandi feðgunum Rani og Eyðun á gitar, og tónleikaligu úrmælingunum Jógvan Fróði Baldvinsson, bas, og Henning Hjalt Nicodemussen, trummur.
SUNNUDAGIN 18. AUGUST:
11.00
Sjómansguðstænasta í Christianskirkjuni.
Marjun Lómaklett sóknarprestur prædikar.
Harmonikuvinir luttaka.
Andras Sólstein luttekur við hornblástri.
VÆLKOMIN Á FØROYA SJÓMANNADAG 2019
Nevndin Føroya Sjómannadagur:
Karl Birgir Isaksen, formaður
Eyðstein Poulsen, næstformaður
Oliver Joensen, kassameistari
John William Joensen, skrivari.
Sambært reglugerðini fyri Føroya Sjómannadag er nevndararbeiði ólønt.


text:
Wikipedia:Hendingar/9. mai
Hin 9. mai:
- 1901 - Avstralska tingið verður sett fyri fyrstu ferð.
- 1970 - Vjetnamkríggið: ímillum 75.000 og 100.000 túsund krígsmótstandarar (myndin) samlast uttanfyri Hvíta Húsið í Washington D.C. í USA at mótmæla krígnum.
- 2001 - 129 fótbóltsfjepparir lata lív til ein fótbóltsdyst í Gana í Afrika, tá ófriður brýtur út eftir eina avgerð frá fótbóltsdómaranum í dystinum.
LeiðbeiningRætta
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Sum ein nevndarlimur tók til: »Tað er alt annað enn spennandi at keypa hópin av føroyskum mati við meira til eina veitslu, tá ið hon dag frá degi verður avlýst«.
Føroyingafelagið á Fyn er eitt av feløgunum, ið hevur valt at taka korona í ramum álvara. Tey hava tikið stig til at avlýsa øll vár- og summartiltøk.
Í einum tíðindaskrivi boðar felagið frá, at eftir at myndugleikarnir hava longt um bannið viðvíkjandi smærri tiltøkum og líknandi til og við 10. mai, verða øll tiltøk felagsins avlýst.
Hetta ber í sær, at Føroyingafelagið avlýsir Flaggdagin 25. apríl, Føroyska skúlan 2. mai og Mammubólkin 9. mai - umframt føroyska dansin hjá Miðgarðsorminum 23. apríl og 7. mai.
Sleipnir Regtta 16. mai er somuleiðis avlýst. Harumframt verður heldur ongin Odense Havnekulturfestival í ár.
Tað er ikki bert føroyska felagið á Fjóni, ið avlýsir komandi tiltøk. Í Aalborg t.d. er støðan nærum hin sama. Her hevur nevndin í føroyingafelagnum Alaborg valt at avlýsa væl umtóktu ræstkjøtaveitsluna.
Í Esbjerg er støðan við at gerast hættislig. Av tí at Føroyingafelagið har hevur valt at avlýsa øll tiltøk, hevur tað onga inntøku í løtuni. Føstu útreiðslurnar, sum t.d. húsaleigan skal gjaldast hvønn mánað, og heitir nevndin sostatt á fólk um at tekna seg sum lim fyri á henda hátt at stuðla felagnum.


text:
Í dag byrja fyrstu spælararnir á Úrvalstilboðum hjá Fótbóltssambandinum. Aðalmálið er at geva spælarunum eitt úrvalstilboð, ið er á altjóða støði, og sum samantvinnar fótbólt, útbúgving ella arbeiði. Rektarin á Miðnámi á Kambsdali, Páll Isholm sær nógvar møguleikar í samstarvinum millum Miðnám og FSF, skrivar Fótbóltssambandið á heimasíðuni.
- Eg haldi, at hetta er eitt framúr tilboð til okkara næmingar, sum vit eru sera fegin um at vera við til at menna. Eg vænti eisini, at hetta royndarárið fer at peika at fleiri menningarmøguleikar, sum vit kanska ikki rættiliga síggja í dag, sigur Páll Isholm, rektari á Miðnámi á Kambsdali, við heimasíðuna hjá FSF.
##med2##
- Skalt tú vera úrvalsítróttarfólk mást tú venja sera nógv, og uttan neyva tilrættarlegging saman við tínum arbeiðsgevara, sum í hesum førum er skúlin, so verður trupult at fáa gerandisdagin at hanga saman. Bæði í skúlanum og á vøllinum, sigur rektari víðari og leggur afturat:
- Eg eri vísur í, at eitt skilagott samanspæl millum skúlan og ítróttargreinina fremur bæði tað ítróttarliga og læringina. Júst hesin aldurin er eisini hin rætti at smakka lívið sum úrvalsíðkari, og at tú gert hetta samstundis, sum tú tekur eina útbúgving er heilt víst vegurin framm, sigur Páll Isholm, og leggur afturat, at tað eisini gevur skúlanum nógv, at kunna bjóða næmingum eitt sovorði tilboð.
##med3##
- Endamálið hjá skúlanum er til eina og hvørja tíð at fáa næmingarnar at læra so nógv sum møguligt. Skal tað eydnast er umráðandi við góðum trivnaði og arbeiðsgleði. Megna vit at skapa rúmd fyri serstøkum tørvum og áhuga, sum summi hava innan millum annað ítrótt og tónleiki, so fremur tað eisini hugin og gleðina við at ganga í skúla. So slík tilboð eru gull verd, sigur rektarin á Miðnámi á Kambsdali.
Í samband við FSF Úrvalstilboðið, stendur Fótbóltssamband Føroya fyri tí ítróttarliga, meðan skúlarnir standa fyri útbúgvingini. Eitt framtíðar samstarv kundi millum annað snúð seg um tað sálarliga og tað praktiska í at fáa lestrarlív og ítróttarlív at hanga saman. Bæði í gerandisdegnum, men eisini tá íðkarar eru burturstaddir í landsliðsørindum, venjingarlegum og í øðrum uppgávum.
##med4##
Í Føroyum er hetta eitt slóðbrótandi tilboð, men uttanlands er líknandi tilboð væl kend og væl útbygd eisini. Og sambært rektaranum á Miðnámi á Kambsdali er ikki óhugsandi, at FSF Úrvalstilboðið fer at vísa á aðrar møguleikar.
- Okkara avmarkaða stødd ger, at vit ikki uttan víðari kunnu kopiera tað onnur gera. Hinvegin so síggi eg fyri mær, at júst hesin leisturin kann mennast í øðrum ítróttargreinum. Við tíðini kunnu vit byggja eitt úrvalsumhvørvi á Kambsdali, ið hevur sum aðalmál at geva okkara úrvalsíðkarum eitt úrvalsskúlatilboð á altjóða støði.
- Eitt konstruktivt samstarv fer heilt víst at vísa fleiri møguleikar, ið vit kanska ikki rættiliga duga at ímynda okkum enn. Men nú eru vit í gongd, og fara at leggja alla orku í at fáa hetta royndarárið at eydnast væl, sigur Páss Isholm at enda.


text:
Kringvarpið byrjaði hendan 14. september við einari óvanliga hvassari, sarkastiskari, konstruktivari og beinraknari klummu.
Eg ivist ikki í, at tey eru nógv kring føroysku morgunmatarborðini, ið fingu kryddaran uppá tvørs í hálsin, tá klummuskrivarin loyvdi sær bæði at tosa um sex og kritisera okkara politikarar.
Men herfrá skal vera staðfest, at tað er eins neyðugt, at okkara politikarar taka seg saman, og halda uppat bara við at snakka um trupulleikarnar, sum tað er at vit føroyingar halda áfram at hava sex og fáa børn, tí annars verða vit avtoftaði.
So tit sum, um ena løtu fara at seta tykkum at grenja á Facebook, skriva lesarabrøv, ringja til Kringvarpsstjóran ella tað sum verrri er, hugsi tykkum einaferð eyka um. Seti tykkum hendan spurning, vera trupulleikin við minkandi barnatalinum loystur av, at politikarar staðfesta, tosa og práta um hann, og koma við útsagnum sum, vit mugu gerast meira kappingarfør.


text:
Fyriskiparin av Nibe Festivalinum hevur seinnu árini havt nógvar føroyskar bólkar á skránni, og hann er ikki í iva, um stóra týdningin, ið Prix Føroyar hevur fyri marknaðarføring.
Eg haldi, at tað hevði verið øgiliga syrgiligt, um fyrireikararnir góvust við at skipa fyri Prix Føroyum, sigur Peter Møller Madsen, ið seinastu tríggjar Prix Føroyar finalurnar hevur umboðað Nibe Festivalin í Føroyum. Nibe Festivalurin er tann festivalurin, ið hevur havt flest føroyskar bólkar á skránni seinastu árini, líka síðan framførsluna hjá Clickhaze í 2001. Ein framførsla, ið royndi festivalfyriskiparin metur vera eina av størstu tónleikaupplivingunum, ið hann nakrantíð hevur havt.
– Hetta er eisini, ein tann framførslan, ið eg havi fingið flest jaligar afturmeldingar fyri, sigur Peter Møller Madsen í prátinum, ið vit gjørdu við roynda fyriskiparan, áðrenn tað var endaliga staðfest, at Prix Føroyar var avlýst.
Føroysku bólkarnir hava uppiborið luttøkuna
Síðan Prix Føroyar finaluni 2001, hevur Peter Møller Madsen havt eitt serligt forhold til føroyskan tónleik, og hetta er komið bólkum sum Gestir, Eivør, Høgna Lisberg, Brandi Enni og Messell til góðar. Men Peter Møller Madsen leggur dent á, at eingin føroyskur bólkur er komin á skránna uttan at hava uppiborið tað.
– Allir møguligir bólkar bæði danskir og útlendskir vilja fegin luttaka á festivalinum, so eg vænti ikki, at eg hevði havt lagt merki til føroyskan tónleik, hevði eg ikki havt verið til Prix Føroyar finaluna í 2001. Sjálvandi hevði eg ivaleyst havt hoyrt, um Teitur, tí hann er eisini eitt navn her í Danmark, men tað skerst heldur ikki burtur, at fyrstu ferð eg sá Teitur spæla var á Prix Føroyar finaluni í 2001, sigur Peter Møller Madsen.
Sera gjøgnumført og professionelt
– Tær tríggjar Prix Føroyar finalurnar, ið eg havi verið til, hava veruliga gjørt djúpt inntrykk á meg. Eg tosi nógv um Prix Føroyar í Danmark. Fyrst og fremst tí her er talan um eitt konsept, sum heldur. Prix Føroyar er sera gjøgnumført og professionelt fyriskipað. Tað er ikki bara eg, sum haldi tað, tað haldi eg, at alt danska ferðalagið tykist samt um, sigur hann og heldur fram:
– Vit hava havt nógvar rokkkappingar í Danmark, ið eru komnar og farnar – Men eingin hevur varað við. Her haldi eg, at Prix Føroyar er munandi betri fyriskipað. Fyriskipararnir hava veruliga rós uppiborið, tiltakið er veruliga flott.
Ein fantastisk søga
Peter Møller Madsen vísir á, at tað er sera torført at avloysa Prix Føroyar og tann týdning, ið Prix Føroyar hevur fyri føroyskan tónleik.
– Um man veruliga vil út at fortelja hesa fantastisku søguna um tí høgu góðskuna, ið føroyskur tónleikur hevur, so er tað ikki nóg mikið at fara á messur, senda teldubrøv og pressutilfar. Hetta gera so nógv onnur. Har er Prix Føroyar eitt dømi um eina nógv betur tilgongd. Tú tekur fólk við á staðið, og vísir teimum tónleikin í praksis, tað fært tú ikki gjørt betur enn við Prix Føroyum.
Ikki sannførdur av AME
Peter Møller Madsen vitjaði á Prix Føroyar finaluni í 2001, 2003 og 2005, hann er tó ikki sannførdur um, at leisturin, ið varð valdur á AME tiltakinum í 2005 var tann heilt rætti.
– Hesin leisturin klæddi ikki Prix Føroyar so væl. At einans hava tríggjar Prix bólkar í finaluni er ikki nóg mikið, antin gerst tað ov einstátta ella ov skizofrent, ið fjør gjørdist tað t.d. eitt sindur ov nógv ein blúskonsert. Mær dámdi væl tónleikin, men Prix Føroyar datt eitt sindur á gólvið, sigur Petur Møller Madsen og heldur fram
– Annars er hugskotið við at hava teir bestu bólkarnar við fyri at krydda finaluna ikki heilt burturvið, t.d. kundu hesir spælt í millum Prix Føroyar finalistarnar, ið áttu at verið eini 6 í tali, soleiðis fingu miðlarnir og útlendsku gestirnir eisini uppliva teir, sigur Peter Møller Madsen.
Hann greiðir frá, at hann øll árini eisini hevur verið tikin á bóli av hvussu væl framleidd sjónvarpssendingin hevur verið, støðið hevur verið sera høgt.
Fáa tey røttu fólkini til Føroyar
– Nú veit eg ikki, um fíggjarlig atlit eru orsøkin til, at fyrireikararnir nú hugsa um at sleppa Prix Føroyum, men hetta hevði verið synd, sigur Peter Møller Madsen.
– Sjálvt um eitt tiltak ikki ber seg her og nú, so mugu vit eisini hugsa í framtíðar prognosum. Miðlarnir eru jú nógv uppi í Prix Føroyar tiltakinum, og teir hava eina skyldu, at bera nýggja mentan fram fyri hyggjarum og lurtarum sínum. Eg trúgvi eisini, at hetta er við til at geva teimum nýggjar hyggjarar, lurtarar og lesarar, sigur Peter Møller Madsen. Hann heldur eisini, at til hevði borðið at gjørt tiltakið eitt sindur bíligari, uttan at tað fór fyri skeytið.
– Eitt dømið er útlendsku gestirnir, við at gera útveljanina av hesum eitt sindur meira málrættaða, soleiðis, at tú fekst tey heilt røttu fólkini til Føroyar. Kanska havt eitt sindur færri, og so latið tey, ið vitja verið fólk sum veruliga vildu vera við til hetta, sigur hann.
Fyriskiparin av Nibe Festivalinum er als ikki í iva um, hvør besta Prix Føroyar finalan, ið hann hevur vitjað, var.
Hevði bookað eitt endurstovnað Clickhaze
– 2001 hevur eitt heilt serligt pláss hjá mær. Hetta var fyrsta árið, eg var í Føroyum. Kvøldið fyri finaluna var ein pallborðsfundur í Útvarpshøllini. Har vóru útlendingar í tónleikaídnaðinum í pallborðinum, og nógvir tónleikarar og onnur áhugaði vóru komin saman, tá var ein av spurningunum til pallborðið, hvussu føroyskur tónleikur kundi koma víðari. Svarið var, “finn tykkum eina nýggja Bjørk!” Kvøldið eftir upplivdu vit so eina nýggja Bjørk í Clickhaze, greiðir Peter Møller Madsen frá og heldur fram
– Tað er eingin ivi um, at varð Clickhaze endurstovnaður, hevði eg booka tey uttan at blunka.
Hann heldur somuleiðis, at Týr var ein stór uppliving hetta árið.
– Hetta var fyrstu ferð eg vitjaði, og tað er lætt at ímynda sær, at var góðskan ikki so høg, so hevði eg neyvan komið aftur. Tað er sjálvandi deiligt at vitja eitt land sum Føroyar, men vit noyðast at kunna forsvara fyri okkum sjálvi at brúka tíð til tílík tiltøk, og í førinum Prix Føroyar kunnu vit altíð forsvara at luttaka., sigur Peter Møller Madsen at enda.


text:
Arbeiðsloysið millum limirnar í Søfartens Ledere er nú fyri fyrstu ferð í meira enn 10 ár omanfyri fimm prosent. Roknað verður við, at hækkingin, sum er ein avleiðing av lágu farmagjøldunum og kreppuni í oljuvinnuni, heldur fram við at vaksa
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Henrietta Nielsen og Anna Mikkjalsdóttir eru í FM-finaluni hjá kvinnum 2017.Henrietta vann 3-0 á Mariu Albinus í aðrari hálvfinaluni og í hini hálvfinaluni hittust finaluluttakararnir í fjør Anna Mikkjaldstóttir og Durita F. Jensen. Durita vann fyrsta settið sannførandi, men so
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Kunning í sambandi við at dagstovnarnir lata uppaftur
15/04/20 - Dagstovnurin á Argjum
Fyri páskir boðaði landsstýrið frá, at dagstovnar lata upp mánadagin 20. apríl 2020. Eisini boðaði landsstýrið frá, at foreldur, sum vilja hava børn síni heima, hava børn síni heima.
Í løtuni fyrireikar Tórshavnar kommuna, hvussu vøggustovur, barnagarðar og frítíðarskúlar lata upp, og hvussu gerandisdagurin skal skipast. Í hesum sambandi hevur Koronaráðgevingin hjá landsstýrinum gjørt vegleiðing um, hvussu dagstovnarnir lata upp stigvíst og varliga, sí leinki
.
Liður í fyrireikingunum er, at foreldur beinanvegin og í seinasta lagi hósdagin 16. apríl 2020 kl. 12.00 skulu boða kommununi frá, um tey hava tørv á, at barn teirra kemur á stovn í næstu viku, tvs. tíðarskeiðið 20.-24. apríl.
Tilmeldingarskjal er tøkt á heimasíðuni hjá Tórshavnar kommunu www.torshavn.fo
. Har verða foreldur eisini biðin um at upplýsa, hvørjar dagar tørvur er á, at barn teirra er á stovni og nær á degnum. Hetta so, at kommunan kann skipa tilboðið best møguligt.
Væntandi verður nýggj tilmelding gjørd fyri tíðarskeiðið 27. apríl-1. mai 2020. Kunnað verður um tað seinni.
Foreldragjald
Væntandi verður dagstovnagjaldið fyri apríl endurgoldið foreldrunum. Málið kemur fyri á býráðsfundi síðst í apríl.
Nú dagstovnarnir lata uppaftur stigvíst, verður foreldragjald goldið sambært vanligu reglunum.


text:
Vit hava hugt eftir hagtølum, ið kunnu siga nakað um spælistílar.
InStat hevur hagtøl yvir, hvussu nógv spæld álop liðini hava í miðal pr. dyst og hvussu nógv kontra álop tey hava pr. dyst í miðal. HB hevur nógv flest spæld álop, men Skála er klárt nr. 2. Útfrá hesum tølum kunnu m.a. m.a. síggja, at Víkingur liggur aftast innan spæld álop. Nýggjur venjari hjá Víkingi er Skála-venjarin í 2019, Eyðun Klakstein. Tað kundi bent á eitt markant spælistíl skiftið í Víkingi.
Spæld álop í miðal pr. dyst:
1. HB 84
2. Skála 77
3. KÍ 72
4. NSÍ 66
5. B36, AB og TB 64
8. ÍF 62
9. EB/Streymur og Víkingur 59
Kontraálop í miðal pr. dyst:
1. NSí og AB 18
3. EB/Streymur og TB 17
5. Víkingur, HB, KÍ, B36 og Skála 16
10. ÍF 13


text:
Seinastu árini hevur Vágs kommuna arbeitt við miðvíst við orku-, umhvørvis- og renovatiónsspurningum í kommununi við politikki undir heitinum “Vágs kommuna á grønari leið”. -Og nú verða týðandi stig tikin á renovatiónsøkinum, har húsarhald í Vágs kommunu fara undir at skilja lívrunnið tilfar frá vanliga húsarhaldsruskinum.
Á býráðsfundinum mándagin 27. Januar 2020 varð løgd fram frágreiðing um NÝSKIPAN OG NÝHUGSAN AV RENOVATIÓNSØKINUM – VÁGS KOMMUNA Á GRØNARI LEIÐ.
Í grannalondum okkara hevur tað verið púra vanligt í nógv ár, at húsarhald skilja rusk heima við hús, og sjálvandi eiga vit eisini at fara undir hetta í Føroyum, sigur Dennis Holm, borgarstjóri – og er hetta eisini orsøkin til, at vit hava valt at fara undir skipan, har húsarhald í Vágs kommunu skulu skilja lívrunnað tilfarið frá vanliga húsarhaldsruskinum.
Vit hava fyrireika ætlanini í 2-3 ár og á býráðsfundinum mánakvøldið varð býráðið kunnað um hvussu nýggja ætlanin verður skipað og sett í verk – og í mars fara fyrstu húsarhaldini at skilja lívrunna tilfarið frá vanliga húsarhaldsruskinum, sigur Dennis Holm. -Vit hava sett okkum framsøkin mál, tí málið er, at nøgdin av ruski, sum verður flutt til brennistøðina hjá IRF á Hagaleitið at brenna, verður minkað við 20-25% fram til 2022.
Borgarstjórin greiður frá, at almennur borgarafundur verður í seinnu hálvu av februar, har ætlanin verður løgd fram og verða húsarhald í Vágs kommunu tá eisini boðin at verða partur av skipanin. Fyrstu mánaðirnar kemur skipanin at fevna um í minsta lagi 30 húsarhald. Í mars fara tey fyrstu húsarhaldini at skilja lívrunnið tilfar frá vanliga ruskinum. Lívrunnað tilfarið verður savnað saman í kommunalari kompostskipan, har lívrunna tilfarið verður gjørt til kompost. Komandi 12-18 mánaðirnar verður skipanin víðkað til at fevna um øll húsarhald í kommununi.
Vit gleða okkum at fara ígongd við hesa ætlan og tað er eisini spennandi sum kommuna at ganga undan á renovatiónsøkinum, men lítið er at ivast í, at um nøkur ár verður tað púra vanligt at húsarhald í Føroyum skilja rusk heima við hús, sigur Dennis Holm, borgarstjóri.
Frágreiðingin NÝSKIPAN OG NÝHUGSAN AV RENOVATIÓNSØKINUM – VÁGS KOMMUNA Á GRØNARI LEIÐ er viðheft í pdf-formati.


text:
- Vit stóðu í roynd og veru uttan urguleikara
mentan25-06-2019 - 09:51 - Jóanis Nielsen
Fólkakirkjan skrivar:
GJÓGV:Fert tú til gudstænastu í hesi vøkru og 90 ára gomlu kirkjuni, ja, so er hon sum allar aðrar – óansæð um prestur er til staðar, ella um deknurin lestur lestur.
Úti í forkirkjuni í Gjáar kirkju stendur klokkarin klárur at taka ímóti fólki, og síðani seta gudstænastuna í gongd við at trýsta á rætta knøttin fyri at fáa klokkurnar at kalla fólk til til Guds orð. Og so kann gudstænastan bara byrja.
Men tann gløggi lesarin dugir helst at síggja, at ein annar týdningarmikil tænari við eina gudstænastu er ikki nevndur her – urguleikarin. Og her kemur tað serstaka inn við Gjáar kirkju: Har er í roynd og veru eingin urguleikari.
Í flest øllum kirkjum kring oyggjarnar er vanligt við einum fysiskum urguleikara, men ikki her. Í Gjáar kirkju eru flest allir sálmar í Sálmabókini spældir inn á diskettu frammanundan, haðani teir verða spældir afturvið sálmasanginum undir gudstænastuni. Tað krevur bara ein einstakan persón at finna løgini fram, og síðani trýsta á ”play” í rættari tíð.
Ein av teimum, sum stendur fyri hesi tænastuni sum – ja, diskett-vendari – er Sofus Debes Johannesen.
- Eg teljist ikki millum tey mest musikalsku í landinum. Men onnur, ið hava gott skil á tónleiki siga ofta við meg, at tey hoyra væl at hesin, sum hevur spælt sálmarnar inn, er stinnur í orgulspæli.
- Og so leggja tey aftrat, at tey duga eisini væl at hoyra at hesin er kórsangari. Jú, eg haldi at vit her hava eina sera góða skipan, leggur hann aftrat.
EITT STÓRT MÁL
Skipanin við tí mannleysa urguleikaranum kom í roynd og veru til Gjáar kirkju einaferð eftir 1996.
Tey høvdu sjálvandi ynskt sær at verandi urguleikari helt fram at spæla til sálmasangin, men hann valdi kortini, vegna sín aldur, at siga hesa tænastuna frá sær.
Sofus Debes Johannesen greiðir soleiðis frá:
- Nú skal eg ikki taka mær heiðurin av nøkrum. Men hetta málið byrjaði einaferð í byrjanini av 90’árunum, tá ein av eldri deknunum kom til mín og spurdi, um eg hevði hug at koma upp í kirkjuráðið.
- Sum so manga aðrastaðni manglaðu tey fólk at koma upp í ráðið, tí har vóru so nógv eldri og tilkomin frammanundan, og sum mettu at nú høvdu tey sitið her sína tíð. Eg svaraði ja, og trúði at tað skuldi vera kirkjuráðsval, men tað bleiv tað altso ikki. Tað var bara tann eini listin, og soleiðis kom eg í kirkjuráðið fyri – uha, ja, meiri enn 25 árum síðani, sigur Sofus við einum brosi.
Tá tey høvdu sín fyrsta fund, skipaðu tey seg við Kristian Jákup Joensen sum formanni og Sofus sum kassameistara. Men tað var kortini ikki bert hetta eina málið á skránni til henda fyrsta fundin. Eitt annað og størri mál mátti takast upp: Spurningurin um urguleikaran.
Støðan var nevniliga hon, at lærarin, Hans Kristiansen, sum tá var farin frá sum lærari, ynskti eisini at gevast sum urguleikari við Gjáar kirkju. Avbjóðingin var at finna ein annan urguleikara í hesi lítlu bygdini, har tað miðskeiðis í 90’unum búðu nakað omanfyri 60 fólk.
- Men hetta var ikki bara sum at siga tað, sigur Sofus.
TÁ NEYÐIN ER STØRST ...
Støðan var hon, at tað var ein annar urguleikari í bygdini, Páll Sivertsen, sum onkutíð hevði loyst Hans av, tá honum barst frá.
- Vit spurdu so Páll, um hann var sinnaður at taka yvir sum fastur urguleikari her, men tað ynskti hann ikki. So nú stóðu vit mitt í trupulleikanum, greiðir Sofus víðari frá.
Tey í Kirkjuráðnum mistu kortini ikki mótið, men spurdu ymisk fólk, sum tey mettu kundu átaka sær hesa uppgávuna. Men hetta bar ikki á mál, tí fólk kanska mettu hesa tænastuna sum eina ov stóra uppgávu.
- Nei, tað var eingin sum helt seg til at spæla. Og ja, ta einu løtuna vóru vit eitt sindur í villareiði og vistu ikki hvat vit skuldu gera, sigur Sofus, sum tó kann staðfesta, at tá neyðin er størst, er hjálpin ofta næst.
Hesin sami Páll, ið virkaði sum lærari við Felagsskúlan á Oyrarbakka kom við einum góðum uppskoti: Hann visti um ein tónleikalærara har, Óla Jákup Joensen úr Leirvík, ið hevði eitt óført ljóðføri til at spæla tónleik inn við.
Her var í stuttum talan um eitt tól, sum ein kundi taka upp tónleik á diskettur og síðani programmera tær til at spæla tónleikin sjálvt. Hetta ljóðaði sum ein skilagóð loysn, og tóku tey upp samband við Óla Jákup fyri at frætta nærri um hetta.
Hesin var sera positivur, og næsta stig á leiðini var at tosa við ein av handlunum í Havn sum kundi selja slíka útgerð – í hesum føri: Elding.
- Vit komu í samband við ein fryntligan og tónleikakønan mann, Jan Zachariasen, sum síðani er fluttur til Svøríkis at búgva við svensku konu síni. Hann visti um hesar møguleikarnar, og tað gekk ikki long tíð, so var øll henda útgerðina bíløgd og send norður til okkum.
- Her var talan um útgerð til at leggja diskettirnar inn í, og ikki minst hetta vælútgjørda Johannes-orglið, haðani tónleikurin ljómar til sálmasangin her í kirkjuni, greiðir Sofus frá.
TÓNLEIKUR LÆTTIR UM ARBEIÐIÐ
Higartil hevði alt gingið sum eftir ánni. Men eftir var spurningurin, hvørt ein føroysk kirkja hevði loyvi at brúka eitt slíkt tól og við einum slíkum orgli. Hetta var jú ikki roynt áður, og tí var her í roynd og veru talan um eitt nýbrot innan kirkjugátt.
Eitt annað var so tað, at allur tann kirkjuligi myndugleikin var ikki heilt við uppá hesa loysnina, - einamest tí, at ein her gekk burtur frá teirri siðbundnu og gomlu tænastuni við at hava ein urguleikara í kirkjuni.
- Men vit stóðu í eini truplari støðu, og royndu tí av øllum alvi at argumentera fyri hesi loysnini fyri okkara kirkju. Og jú, mín sann um tað ikki eydnaðist at sannføra myndugleikan um at vit kundu seta hesa skipanina í verk við Gjáar kirkju, sigur Sofus Debes Johannesen, sum læðandi vísir til ein av teimum, ið vóru við til at taka støðu í hesum máli, nevniliga Agnar Nielsen í Vestmanna.
Í Vestmanna kirkju var einhvør skipan við urguni, har ein kundi trýsta á onkrar knøttar og so spældi urgan av sær sjálvum. Hetta plagdi Agnar at seta frá onkutíð, tá hann gjørdi onkra uppgávu inni í kirkjuni.
- Á henda hátt fekk hann tvey fyri eitt: Bæði orgultónleik, og í øðrum lagi at arbeiðið gjørdist lættari, tá hann hevði tónleik afturvið. So hann var bara positivur fyri okkara uppskoti!
Hans Erland í Brekkunum var hann, ið fekk til uppgávu at spæla øll hesi løgini inn. Og tað hoyrist á lagnum, at her er alt gjørt fyri at tað skal vera spælt rætt, gott og hóskandi til sálmasang.
- Fyrimunurin er, at nógv av løgunum kunnu nýtast til fleiri sálmar, so tað lættir munandi um hjá okkum. Enn vantar nakað í til øll sálmabókin er spæld inn.
- Har vanta eisini løgini til Ískoytið til Sálmabókina. Men tað fer nokk at koma einaferð við tíðini, sigur Sofus Debes Johannesen.
(Vit fara í eini seinni grein at tosa um, hvønn týdning henda skipanin hevur, og eisini nerta við tann veruleika, at tað eru ikki øll ið eru eins fegin um hetta. Spurningurin er, um hetta ikki fer at vera tann lættasta loysnin hjá kirkjunum kring oyggjarnar, soleiðis at tænastan sum urguleikari so líðandi fer at hvørva).
Orð/mynd: Snorri Brend


text:
Fyrr í morgun fekk løgreglan boð úr Viðareiði um at ein leigubilur hevði staðið tómur síðani seinnapartin í gjár.
Fólk, sum var farið at hyggja eftir bilinum staðfesti at hann var tómur, og fór síðani eitt sindur niðan í hagan at vita, um nakað sást til nakran persón. Har var einki telt ella annað at síggja, og tí varð boðað løgregluni frá.
- Roynt hevur verið at ringt til leigaran, men har er einki samband við telefonina. Vit hava tí valt at senda eina hundapatrulju norður, sum nú fer í hagan at leita, sigur vaktleiðarin á løgreglustøðini.